title: Deċiżjoni tal-Kummissjoni tat-18 ta' Lulju 2018 dwar l-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea!”

text:
                  24.7.2018

                  MT

                  Il-Ġurnal Uffiċjali tal-Unjoni Ewropea

                  C 260/6

         DEĊIŻJONI TAL-KUMMISSJONI
         tat-18 ta' Lulju 2018
         dwar l-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea!”
         (It-test bl-Ingliż biss huwa awtentiku)
         (2018/C 260/07)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:

                     (1)

                     Is-suġġett tal-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea” (Stop starvation for 8 % of the European population!) tirreferi għal li ġej: “L-aċċess għall-ikel huwa parti mid-Dikjarazzjoni Universali tad-Drittijiet tal-Bniedem. L-Unjoni Ewropea kellha t-tieni l-akbar PDG fid-dinja fl-2016 iżda fi ħdanha xorta għad hemm każijiet ta' persuni li jbatu l-ġuħ”.

                     (2)

                     L-objettivi ddikjarati tal-inizjattiva taċ-ċittadini proposta huma “li l-gvernijiet jiġu mħajra jagħrfu l-problema tal-ġuħ li għadha ta' tħassib kbir. L-għadd ta' ċittadini Ewropej li qegħdin isofru minn skarsezza tal-ikel huwa stmat li hu ta' 46 miljun (8 % tal-popolazzjoni totali tal-UE) u dan in-numru mhux qiegħed jonqos. L-inizjattiva mhux biss se tenfasizza r-responsabbiltà tal-gvernijiet li jeqirdu l-problema, iżda wkoll titfa l-attenzjoni fuq l-impatt ta' kost relatat mal-ġuħ u tipproponi lista ta' azzjonijiet li se jnaqqsu b'mod sinifikanti din is-sitwazzjoni li ma għandhiex tkun”.

                     (3)

                     L-anness tal-inizjattiva taċ-ċittadini proposta jsemmi b'mod speċifiku għadd ta' talbiet miġbura taħt ħames (5) intestaturi: “1. Tinqered il-kultura tal-ħela, b'mod li jiġu ġġenerati 44 miljun tunnellata ta' ikel fi żmien sentejn.”, “2. L-implimentazzjoni ta' Taxxa fuq it-Tranżazzjonijiet Finanzjarji li tiġġenera EUR 30 biljun kull sena.”, “3. Il-ġuħ għandu jiġi solvuti mill-awtoritajiet pubbliċi, mhux mill-gruppi karitatevoli.”, “4. L-ispekulazzjoni fl-ikel.” u “5. Proposta kwalitattiva.” bil-għan li jkun hemm “l-innovazzjoni fl-istati biex itejbu l-aċċess sponsorjat tal-ikel”.

                     (4)

                     It-Trattat dwar l-Unjoni Ewropea jirrinforza ċ-ċittadinanza tal-Unjoni u jsaħħaħ aktar il-funzjonament demokratiku tal-Unjoni billi jipprovdi, fost l-oħrajn, li kull ċittadin ikollu d-dritt li jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.

                     (5)

                     Għal dan il-għan, il-proċeduri u l-kondizzjonijiet meħtieġa għall-inizjattiva taċ-ċittadini għandhom ikunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.

                     (6)

                     Jistgħu jiġu adottati atti legali tal-Unjoni għall-fini tal-implimentazzjoni tat-Trattati:

                                 —

                                 għal dispożizzjonijiet għall-armonizzazzjoni ta' leġislazzjoni li tikkonċerna t-taxxi fuq il-fatturat, id-dazji tas-sisa u forom oħra ta' tassazzjoni indiretta sal-livell li tali armonizzazzjoni tkun neċessarja biex tiżgura l-istabbiliment u l-funzjonament tas-suq intern u biex tiġi evitata distorsjoni ta' kompetizzjoni, abbażi tal-Artikolu 113 TFUE;

                                 —

                                 għall-approssimazzjoni tad-dispożizzjonijiet stipulati bil-liġi, b'regolamenti jew b'azzjoni amministrattivi fl-Istati Membri li jkollhom bħala l-objettiv tagħhom l-istabbiliment u l-funzjonament tas-suq intern, abbażi tal-Artikolu 114 TFUE.

                                 —

                                 fil-qasam ta' azzjonijiet speċifiċi 'il barra mill-Fondi Strutturali u sabiex jiġi promoss l-iżvilupp armonjuż ġenerali tal-Unjoni, l-iżvilupp u azjonijiet ta' azzjonijiet li jwasslu għat-tisħiħ tal-koeżjoni ekonomika, soċjali u territorjali tagħha kif previst fl-Artikolu 174 tat-TFUE, abbażi tal-Artikolu 175(3) TFUE;

                                 —

                                 fl-oqsma is-salvagwardja, il-ħarsien u t-titjib tal-kwalità tal-ambjent, il-ħarsien tas-saħħa tal-bniedem, għall-użu prudenti u razzjonali tar-riżorsi naturali u l-promozzjoni ta' miżuri fil-livell internazzjonali biex jiġu ttrattati problemi ambjentali reġjonali jew globali, u b'mod partikolari l-ġlieda kontra t-tibdil fil-klima, abbażi tal-Artikolu 192(1) TFUE;

                                 —

                                 għal dispożizzjonijiet u miżuri ta' implimentazzjoni relatati mas-sistema tar-riżorsi proprji tal-baġit tal-Unjoni, inkluż li jiġu stabbiliti kategoriji ġodda ta' riżorsi proprji jew l-abolizzjoni ta' xi kategorija eżistenti abbażi tal-Artikolu 311 TFUE;

                                 —

                                 fil-qasam ta' regoli finanzjarji li jiddeterminaw b'mod partikolari l-proċedura li għandha tiġi adottata għall-istabbiliment u l-implimentazzjoni tal-baġit tal-Unjoni, abbażi tal-Artikolu 322(1)(a) TFUE.

                     (7)

                     Għal dawn ir-raġunijiet, l-inizjattiva taċ-ċittadini proposta ma taqax manifestament barra mill-ambitu tas-setgħat tal-Kummissjoni li tressaq proposti għal att legali tal-Unjoni għall-iskop tal-implimentazzjoni tat-Trattati.

                     (8)

                     Barra minn hekk, il-kumitat taċ-ċittadini ġie ffurmat u l-persuni ta' kuntatt ġew maħtura skont l-Artikolu 3(2) tar-Regolament (UE) Nru 211/2011 u l-inizjattiva taċ-ċittadini proposta la hi manifestament abbużiva, lanqas frivola jew vessatorja u lanqas manifestament kuntrarja għall-valuri tal-Unjoni kif stipulat fl-Artikolu 2 tat-Trattat dwar l-Unjoni Ewropea.

                     (9)

                     Jenħtieġ għalhekk li l-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea” tiġi rreġistrata,

               ADOTTAT DIN ID-DEĊIŻJONI:

            Artikolu 1
            L-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea” hija b'dan irreġistrata.

            Artikolu 2
            Din id-Deċiżjoni għandha tidħol fis-seħħ fid-19 ta' Lulju 2018.

            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bl-isem ta' “Inwaqqfu l-ġuħ li qiegħed jolqot 8 % tal-popolazzjoni Ewropea”, irrappreżentata minn [Data personali mħassra wara konsultazzjoni mal-organizzaturi] li jaġixxu bħala l-persuni ta' kuntatt.

            Magħmul fi Brussell, it-18 ta' Lulju 2018.

                  Għall-Kummissjoni

               Frans TIMMERMANS

                  L-ewwel Viċi President

            (1)  ĠU L 65, 11.3.2011, p. 1 (Edizzjoni Speċjali bil-Malti, Kap. 02, Vol. 008, p. 217).


               23.8.2018

               MT

               Il-Ġurnal Uffiċjali tal-Unjoni Ewropea

               C 298/151

      P8_TA(2017)0132
      Talba għat-tneħħija tal-immunità ta' António Marinho e Pinto
      Deċiżjoni tal-Parlament Ewropew tas-27 ta' April 2017 dwar it-talba għat-tneħħija tal-immunità ta' António Marinho e Pinto (2016/2294(IMM))
      (2018/C 298/20)

         Il-Parlament Ewropew,

                  —

                  wara li kkunsidra t-talba għat-tneħħija tal-immunità ta' António Marinho e Pinto, mibgħuta fit-23 ta' Settembru 2016 minn Miguel Pereira da Rosa, imħallef fil-Qorti tad-Distrett ta' Lisbona tal-Punent (Oeiras) (ref. 4759/15.2TDLSB), fil-kuntest ta' kawża ta' proċeduri kriminali mibdija kontrih, u mħabbra fis-seduta plenarja fl-24 ta' Ottubru 2016,

                  —

                  wara li kkunsidra l-ittra tal-Prosekutur Pubbliku kompetenti bid-data tat-12 ta' Diċembru 2016 li tinkludi t-traskrizzjoni tar-rimarki ta' António Marinho e Pinto,

                  —

                  wara li sema' lil António Marinho e Pinto fit-22 ta' Marzu 2017 skont l-Artikolu 9(6) tar-Regoli ta' Proċedura tiegħu,

                  —

                  wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett tal-20 ta' Settembru 1976,

                  —

                  wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fit-12 ta' Mejju 1964, fl-10 ta' Lulju 1986, fil-15 u l-21 ta' Ottubru 2008, fid-19 ta' Marzu 2010, fis-6 ta' Settembru 2011 u fis-17 ta' Jannar 2013 (1),

                  —

                  wara li kkunsidra l-Artikolu 11, paragrafi 1, 2, 3 u 5 tal-Liġi 7/93 tal-1 ta' Marzu 1993 li tirregola l-istatus tal-Membri Portugiżi u ċ-ċirkolari tal-Uffiċċju tal-Prosekutur Pubbliku Nru 3/2011 tal-10 ta' Ottubru 2011,

                  —

                  wara li kkunsidra l-Artikolu 5(2), l-Artikolu 6(1) u l-Artikolu 9 tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Affarijiet Legali (A8-0163/2017),

                  A.

                  billi l-Imħallef tal-Qorti tad-Distrett ta' Lisbona tal-Punent (Oeiras) talab li titneħħa l-immunità parlamentari ta' António Marinho e Pinto, Membru tal-Parlament Ewropew, fil-kuntest ta' kawża dwar reat allegat;

                  B.

                  billi t-tneħħija tal-immunità ta' António Marinho e Pinto tirrigwarda reat allegat ta' diffamazzjoni aggravata, kif previst fl-Artikolu 180(1), u fl-Artikolu 183(2), tal-Kodiċi Penali Portugiż, li huwa punibbli bi priġunerija għal żmien massimu ta' sentejn, kif ukoll reat ta' offiża lil organizzazzjoni, servizz jew persuna ġuridika, kif previst fl-Artikolu 187(1) u (2)(a) tal-Kodiċi Penali Portugiż, punibbli bi priġunerija għal żmien massimu ta' sentejn;

                  C.

                  billi l-assoċjazzjoni karitattiva Santa Casa de Misericórdia de Lisboa ressqet ilment kontra António Marinho e Pinto;

                  D.

                  billi l-ilment jirreferi għal dikjarazzjonijiet magħmula minn António Marinho e Pinto fit-30 ta' Mejju 2015 waqt intervista lill-programm “A propósito” fuq l-istazzjoni Portugiż SIC Notícias, ippreżentat minn José António Teixeira u mxandar fid-9 ta' filgħaxija, li matulu huwa allegat li għamel ir-rimarki li ġejjin: “Rigward is-sigurtà soċjali, nista' ngħidilkom li hemm bżonn nissepearaw id-dimensjoni tas-solidarjetà, li hija fil-kompetenza tal-Istat; hija ma għandhiex titħallas bi skapitu tal-pensjonijiet tal-ħaddiema, tifhmu? Huwa l-baġit ġenerali tal-Istat li għandu jintuża. Is-solidarjetà soċjali trid tiġi eżerċitata permezz tat-taxxi, minn din l-istituzzjoni enormi li hija l-Misericórdia de Lisboa, li timmaniġġja miljuni u miljuni, li spiss jiġu sparpaljati għall-qligħ personali, fis-servizz ta' interessi personali […] Naħseb li s-Sur Manuel Rebelo de Sousa jkun aħjar mis-Sur Pedro Santana Lopes, fid-dawl tal-esperjenza tas-Sur Santana Lopes fil-gvern, u kien interessanti li tara kif jaħdem id-direttur, kif id-direttur tas-Santa Casa da Misericórdia de Lisboa jaħdem biex isostni l-kandidatura tiegħu, u b'liema mezzi u riżorsi jagħmlu dan”;

                  E.

                  billi, skont it-termini tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m'għandhom ikunu suġġetti għal ebda forma ta' investigazzjoni, detenzjoni jew proċeduri legali, fir-rigward ta' opinjonijiet espressi jew voti mogħtija minnhom fil-qadi ta' dmirijiethom;

                  F.

                  billi l-Qorti tal-Ġustizzja tal-Unjoni Ewropea sostniet li, sabiex Membru tal-Parlament Ewropew ikun kopert bl-immunità, opinjoni trid tingħata mill-Membru fil-qadi ta' dmirijietu, u dan jimplika r-rekwiżit ta' rabta bejn l-opinjoni espressa u d-dmirijiet parlamentari; billi tali rabta għandha tkun diretta u ovvja (2);

                  G.

                  billi, b'konformità mal-Artikolu 9 tal-istess Protokoll, il-Membri jgawdu, fit-territorju tal-Istat tagħhom stess, l-immunitajiet mogħtija lill-membri tal-parlament tagħhom;

                  H.

                  billi skont l-Artikolu 11, paragrafi 1, 2, 3 u 5 tal-Liġi 7/93 tal-1 ta' Marzu 1993 li tirregola l-istatus tal-Membri Parlamentari Portugiżi u ċ-ċirkolari tal-Uffiċċju tal-Prosekutur Pubbliku Nru 3/2011 tal-10 ta' Ottubru 2011, António de Sousa Marinho e Pinto ma jistax jiġi interrogat jew eżaminat mingħajr l-awtorizzazzjoni minn qabel tal-Parlament Ewropew;

                  I.

                  billi l-atti allegati ma għandhomx rabta diretta jew ovvja mal-qadi tad-dmirijiet ta' António Marinho e Pinto bħala Membru tal-Parlament Ewropew; billi huma pjuttost jirrigwardaw attivitajiet ta’ natura purament nazzjonali, peress li r-rimarki saru f’xandira fil-Portugall, b’rabta ma’ suġġett speċifikament Portugiż rigward il-ġestjoni ta’ assoċjazzjoni rregolata bid-dritt nazzjonali;

                  J.

                  billi l-atti allegati ma jikkonċernawx opinjonijiet espressi jew voti mitfugħa fit-twettiq tad-dmirijiet bħala Membru tal-Parlament Ewropew skont l-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;

                  K.

                  billi huwa evidenti li l-akkuża li saret mhijiex relatata mal-istatus ta' António Marinho e Pinto bħala Membru tal-Parlament Ewropew;

                  L.

                  billi ma hemm l-ebda raġuni biex wieħed jissuspetta li hemm każ ta' fumus persecutionis, jiġifieri suspett serju u preċiż biżżejjed li l-proċedura tmexxiet bl-intenzjoni li ssir ħsara lill-politika tal-Membru;

                  1.

                  Jiddeċiedi li jneħħi l-immunità ta' António Marinho e Pinto;

                  2.

                  Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-Imħallef tal-Qorti tad-Distrett ta' Lisbona tal-Punent (Oeiras) u lil António Marinho e Pinto.

         (1)  Sentenza tal-Qorti tal-Ġustizzja tat-12 ta’ Mejju 1964, Wagner vs Fohrmann u Krier, 101/63, ECLI:EU:C:1964:28; sentenza tal-Qorti tal-Ġustizzja tal-10 ta’ Lulju 1986, Wybot vs Faure u Oħrajn, 149/85, ECLI:EU:C:1986:310; sentenza tal-Qorti Ġenerali tal-15 ta’ Ottubru 2008, Mote vs Il-Parlament, T-345/05, ECLI:EU:T:2008:440; sentenza tal-Qorti tal-Ġustizzja tal-21 ta’ Ottubru 2008, Marra vs De Gregorio u Clemente, C-200/07 u C-201/07, ECLI:EU:C:2008:579; sentenza tal-Qorti Ġenerali tad-19 ta’ Marzu 2010, Gollnisch vs Il-Parlament, T-42/06, ECLI:EU:T:2010:102; sentenza tal-Qorti tal-Ġustizzja tas-6 ta’ Settembru 2011, Patriciello, C-163/10, ECLI: EU:C:2011:543; sentenza tal-Qorti Ġenerali tas-17 ta’ Jannar 2013, Gollnisch vs Il-Parlament, T-346/11 u T-347/11, ECLI:EU:T:2013:23.

         (2)  Każijiet Magħquda T-346/11 u T-347/11, Gollnisch vs Il-Parlament, sentenza ċċitata iktar 'il fuq.


title: Deċiżjoni tal-Kummissjoni (UE) 2018/1220 tas-6 ta' Settembru 2018 dwar ir-regoli ta' proċedura tal-Bord imsemmija fl-Artikolu 143 tar-Regolament (UE, Euratom) 2018/1046 tal-Parlament Ewropew u tal-Kunsill

text:
                  7.9.2018

                  MT

                  Il-Ġurnal Uffiċjali tal-Unjoni Ewropea

                  L 226/7

         DEĊIŻJONI TAL-KUMMISSJONI (UE) 2018/1220
         tas-6 ta' Settembru 2018
         dwar ir-regoli ta' proċedura tal-Bord imsemmija fl-Artikolu 143 tar-Regolament (UE, Euratom) 2018/1046 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014 u d-Deċiżjoni Nru 541/2014/UE, u li jħassar ir-Regolament (UE, Euratom) Nru 966/2012 (1), u b'mod partikolari l-Artikolu 143(4) tiegħu,
         Billi:

                     (1)

                     Ir-Regolament (UE, Euratom) 2018/1046 issostitwixxa r-Regolament (UE, Euratom) Nru 966/2012 tal-Parlament Ewropew u tal-Kunsill (2) li jistabbilixxi bord għall-valutazzjoni b'mod ċentrali ta' ċerti sitwazzjonijiet ta' esklużjoni ta' operaturi ekonomiċi u sabiex jiġu adottati rakkomandazzjonijiet xierqa (“il-Bord”).

                     (2)

                     Ir-Regolament (UE, Euratom) 2018/1046 jestendi l-kompetenza tal-Bord għall-formulazzjoni tal-opinjoni u r-rakkomandazzjonijiet bil-għan li tiġi stabbilita l-eżistenza ta' irregolarità finanzjarja u huwa xieraq li t-twettiq ta' din il-kompetenza jkun organizzat fir-Regoli ta' Proċedura tiegħu.

                     (3)

                     L-Artikolu 143 tar-Regolament (UE, Euratom) 2018/1046 jistabbilixxi l-għamla tal-Bord, u l-proċedura ta' ħatra tal-President tiegħu u l-ġestjoni ta' kunflitti ta' interess. Huwa jistipula li r-regoli ta' proċedura tal-Bord huma adottati mill-Kummissjoni u li l-Bord għandu jkun assistit minn segretarjat permanenti, ipprovdut mill-Kummissjoni.

                     (4)

                     Sabiex jiġu żgurati l-kontinwità u l-funzjonament tajjeb tal-Bord, ta' min jispeċifika l-proċedura ta' ħatra u ta' revoka tal-President u li jiġu stabbiliti dispożizzjonijiet tas-sostitut tiegħu f'każ ta' assenza jew indispożizzjoni.

                     (5)

                     Sabiex tiġi żgurata l-kontinwità u l-funzjonament tal-Bord, huwa neċessarju wkoll li jiġu stabbiliti regoli dettaljati dwar il-kompożizzjoni tiegħu f'kull każ partikolari, b'mod partikolari dwar il-ħatra taż-żewġ membri permanenti, is-sostituti tagħhom u l-membru addizzjonali li jirrappreżenta l-uffiċjal tal-awtorizzazzjoni kompetenti.

                     (6)

                     Huwa meħtieġ li jiġi ċċarat li l-osservaturi jipparteċipaw fil-laqgħat tal-Bord, b'mod partikolari sabiex jiġi żgurat li jkun infurmat bis-sħiħ u kif jixraq.

                     (7)

                     Fl-interess ta' amministrazzjoni tajba, huwa xieraq li jiġu speċifikati l-funzjonijiet ta' appoġġ li s-segretarjat permanenti għandu jipprovdi għall-ħidma tiegħu.

                     (8)

                     Il-proċedura biex wieħed iressaq każ quddiem il-Bord għandha tiġi ċċarata, b'mod partikolari fir-rigward tal-kontenut minimu tal-konsultazzjoni.

                     (9)

                     Għall-benefiċċju tal-operaturi ekonomiċi, huwa meħtieġ li tiġi stabbilita l-proċedura biex tiżgura li jiġi rispettat id-dritt tagħhom għal smigħ.

                     (10)

                     Huwa xieraq li jiġu speċifikati l-arranġamenti prattiċi għal kooperazzjoni mill-qrib bejn il-Bord u l-Uffiċċju Ewropew Kontra l-Frodi (OLAF), fid-dawl tal-arranġamenti amministrattivi dwar il-kooperazzjoni u l-iskambju f'waqtu ta' informazzjoni bejn il-Kummissjoni u l-OLAF.

                     (11)

                     Huwa xieraq li jiġu ċċarati r-regoli għall-adozzjoni tar-rakkomandazzjonijiet u l-opinjonijiet tal-Bord.

                     (12)

                     Billi l-Bord jissostitwixxi lill-Bord stabbilit fl-Artikolu 73(6) tar-Regolament (UE, Euratom) Nru 966/2012 u huwa s-suċċessur tal-Bord stabbilit fl-Artikolu 108(4) tal-istess Regolament, hemm lok għal abrogazzjoni taż-żewġ Deċiżjonijiet tal-Kummissjoni C (2011) 6109 finali u (UE) 2015/2463 (3) dwar ir-regolamenti interni tagħhom.

                     (13)

                     Id-data personali kollha relatata mal-membri tal-grupp għandha tkun ipproċessata b'konformità mar-Regolament (KE) Nru 45/2001 tal-Parlament Ewropew u tal-Kunsill (4).

                     (14)

                     Ir-Regolament (KE) Nru 1049/2001/KE tal-Parlament Ewropew u tal-Kunsill (5) japplika għar-rakkomandazzjonijiet adottati mill-Bord,

               ADOTTAT DIN ID-DEĊIŻJONI:
         KAPITOLU I

            DISPOŻIZZJONIJIET ĠENERALI

            Artikolu 1
            Suġġett
            Din id-Deċiżjoni tistabblixxi r-regoli ta' proċedura tal-Bord imsemmija fl-Artikolu 143 tar-Regolament (UE, Euratom) 2018/1046.

            Artikolu 2
            Ħatra, tmiem tal-kariga u tneħħija tal-president u tas-sostitut tiegħu

               1.   Il-president tal-Bord huwa maħtur mill-Kummissjoni għal mandat ta' ħames snin li ma jiġġeddidx, wara sejħa għal espressjoni ta' interess. Il-mandat tiegħu jibda jiddekorri fid-data indikata għal dan il-għan fl-att tal-ħatra. Din id-Deċizjoni għandha tiġi pubblikata fil-Ġurnal Uffiċjali tal-Unjoni Ewropea — Serje Ċ.

               2.   Il-President jinħatar bħala konsulent speċjali tal-Kummissjoni skont it-tifsira tal-Artikolu 5 tal-Kondizzjonijiet tal-Impjieg Applikabbli għall-Aġenti l-Oħra tal-Unjoni Ewropea. Il-kuntratt ta' konsulent speċjali għandu jirrispetta b'mod sħiħ l-indipendenza tiegħu u ma jaffettwax il-perjodu tal-mandat tiegħu.

               3.   Il-Kummissjoni tista' tkeċċi lill-President jekk ma jibqax jissodisfa l-kundizzjonijiet meħtieġa għall-qadi ta' dmirijietu.

               4.   Ir-regoli applikabbli għall-ħatra, it-tmiem tal-kariga u t-tneħħija tal-President japplikaw ukoll għas-sostitut tiegħu. Id-dispożizzjonijiet tal-paragrafi 1 sa 3 ta' dan l-Artikolu u dawk li jinsabu fl-Artikolu 143 tar-Regolament (UE, Euratom) 2018/1046 japplikaw ukoll għas-sostitut tal-President.

            Artikolu 3
            Sostituzzjoni tal-President

               1.   F'każ ta' impediment tal-President, il-funzjonijiet tiegħu jiġu eżerċitati mill-membru sostitut tiegħu.

               2.   Fil-każ li l-presidenza tkun vakanti, il-funzjonijiet ta' President huma eżerċitati mis-sostitut tiegħu sakemm jinħatar President ġdid.

               3.   Fil-każ ta' impedimenti simultanji tal-President u s-sostitut tiegħu, il-funzjonijiet jiġu eżerċitati mill-membru permanenti l-iktar anzjan li jirrappreżenta lill-Kummissjoni.

            Artikolu 4
            Responsabbiltajiet tal-President

               1.   Il-President jirrappreżenta lill-Bord.

               2.   Huwa jippresjedi l-laqgħat tiegħu u jorganizza l-ħidma tiegħu.

               3.   Għal dan il-għan huwa għandu jkun megħjun mis-Segretarjat Permanenti msemmi fl-Artikolu 7.

               4.   Huwa jista' jiddelega l-firma tiegħu lil kull wieħed mill-membri permanenti li jirrappreżentaw lill-Kummissjoni sabiex ikunu jistgħu jiffirmaw f'ismu u għalih, fuq l-istruzzjonijiet li jagħti, id-dokumenti kollha relatati ma' fajl speċifiku jew ma' kwistjonijiet amministrattivi.

               5.   Jadotta, wara konsultazzjoni mal-membri permanenti, l-iskedar tal-laqgħat tal-bord.

               6.   Jeżerċita s-setgħat mogħtija lilu minn din id-Deċiżjoni.

            Artikolu 5
            Ħatra ta' membri oħra tal-Bord u s-sostituti tagħhom

               1.   Id-Direttur tas-Servizz Finanzjarju Ċentrali fid-Direttorat Ġenerali għall-Baġit ikun wieħed miż-żewġ membri permanenti tal-Bord li jirrappreżentaw lill-Kummissjoni, skont l-Artikolu 143(2)(b), tar-Regolament (UE, Euratom) 2018/1046. Id-Direttur Ġenerali għall-Baġit jaħtar uffiċjal ta' grad AD11 jew ogħla biex jiżgura s-sostituzzjoni ta' dan il-membru permanenti.
               Id-Direttur Ġeneral tal-baġit jipproċedi għall-ħatra ad personam tat-tieni membru permanenti li jirrappreżenta lill-Kummissjoni u s-sostitut tiegħu fost l-uffiċjali tal-Kummissjoni li jkunu mill-inqas rispettivament fil-gradi AD14 u AD11.

               2.   Il-membru li jirrappreżenta l-uffiċjal awtorizzanti kompetenti (minn hawn 'il quddiem “l-awtorità ta' konsultazzjoni”), kif ukoll is-sostitut tiegħu, ikunu uffiċjali jew aġenti temporanji maħtura skont ir-regolament intern u r-regoli amministrattivi interni tal-istituzzjoni, tal-aġenzija jew tal-entità kkonċernata, imsemmi fl-Artikolu 73(3) tar-Regolament (UE, Euratom) 2018/1046. Huma jeżerċitaw tal-inqas il-funzjonijiet ta' Kap ta' Unità jew ta' Kap ta' Delegazzjoni.

            Artikolu 6
            Osservaturi

               1.   L-osservaturi jieħdu sehem fid-deliberazzjonijiet tal-Bord mingħajr ma jieħdu sehem fl-adozzjoni tar-rakkomandazzjonijiet.

               2.   Is-Servizz Legali tal-Kummissjoni għandu bid-dritt il-kwalità ta' osservatur għal kull fajl ippreżentat lill-Bord u jippreżenta osservazzjonijiet fuq inizjattiva proprja jew fuq talba tal-President. F'dan ir-rigward, wieħed mill-membri tiegħu għandu jassisti għad-diskussjonijiet kollha tal-Bord. Is-Servizz Legali jkun infurmat dwar il-proċeduri kollha bil-miktub.

               3.   F'każijiet fejn it-talba tal-awtorità ta' konsultazzjoni hija bbażata, b'mod partikolari, fuq informazzjoni mogħtija mill-Uffiċċju Ewropew ta' Kontra l-Frodi (OLAF), ir-rappreżentant tiegħu għandu jkun preżenti għal-laqgħat tal-Bord, jipparteċipa fil-proċedimenti orali u bil-miktub. Huwa jista' jagħmel osservazzjonijiet fuq inizjattiva proprja jew fuq talba tal-President.

               4.   Fil-każijiet oħra, l-OLAF jista' jiġi mistieden biex jipprovdi informazzjoni jew pariri, fuq talba tal-President.

               5.   Minbarra l-awtorità ta' konsultazzjoni, l-uffiċjali l-oħra tal-awtorizzazzjoni tal-Kummissjoni, ta' uffiċċju Ewropew imwaqqaf mill-Kummissjoni, ta' aġenzija eżekuttiva, istituzzjoni oħra, jew uffiċċju Ewropew ieħor, korp jew aġenzija li huma kkonċernati mill-kawża quddiem il-bord għandu jkollhom l-istatus ta' osservaturi. Dawn jistgħu jattendu d-deliberazzjonijiet tal-Bord, għandhom jiġu infurmati dwar il-proċeduri bil-miktub u jippreżentaw osservazzjonijiet orali u bil-miktub fuq talba tal-President.

               6.   Il-President, wara konsultazzjoni mal-membri permanenti tal-Bord, jista' jistieden osservaturi oħra biex jattendu d-diskussjonijiet tal-bord u jistedinhom jippreżentaw osservazzjonijiet orali u bil-miktub.

            Artikolu 7
            Is-Segretarjat Permanenti

               1.   Is-Segretarjat Permanenti tal-Bord ikun ipprovdut minn uffiċjali jew impjegati tad-Direttorat Ġenerali għall-Baġit, li jaqa' taħtu amministrattivament.

               2.   Taħt l-awtorità tal-President, is-Segretarjat Permanenti:

                           (a)

                           jivverifika l-kwalità tal-awtoritajiet ta' konsultazzjoni, rappreżentanti maħturin u osservaturi;

                           (b)

                           jivverifika li l-konsultazzjonijiet għandhom ikunu kompluti u jinkludu l-informazzjoni u d-dokumenti kollha meħtieġa, inkluż fid-dokument ta' informazzjoni;

                           (c)

                           jidentifika kull uffiċjal awtorizzanti ieħor ikkonċernat mill-każ li jista' jiġi propost bħala osservatur possibbli;

                           (d)

                           jorganizza l-proċeduri u l-kuntatti meħtieġa mal-awtorità ta' konsultazzjoni, is-Servizz Legali tal-Kummissjoni u entitajiet oħra li huma jew li jistgħu jkunu involuti fil-fajl inkwistjoni, sabiex jinkiseb l-aġġornament tal-informazzjoni relatati mal-konsultazzjonijiet;

                           (e)

                           jistabbilixxi l-abbozz għal konsiderazzjoni tal-Awtorità u jgħaddihom lill-President, lill-membri l-oħra u lil osservaturi li jissejħu biex jieħdu sehem biex tinstab soluzzjoni għal fajl;

                           (f)

                           jipproponi lill-President l-abbozz tal-iskeda tal-laqgħat tal-Bord;

                           (g)

                           ifassal abbozz ta' aġenda għal-laqgħat tal-Bord u jibgħatha lill-membri u l-parteċipanti tal-bord fil-laqgħat;

                           (h)

                           jivverifika jekk ikunx hemm persuni u d-dokumenti meħtieġa biex jiżguraw li d-deliberazzjonijiet tal-Bord isiru b'mod regolari;

                           (i)

                           jattendi d-deliberazzjonijiet tal-Bord, u jiżgura s-segwitu tagħom;

                           (j)

                           jistabbilixxi rapport fil-qosor ta' kull laqgħa u jgħaddiha lill-Membri;

                           (k)

                           jindirizza n-notifiki għall-operaturi ekonomiċi;

                           (l)

                           jinnotifika lill-awtorità ta' konsultazzjoni r-rakkomandazzjoni adottata mill-Bord;

                           (m)

                           jiżgura s-segwitu tal-korrispondenza kollha indirizzata lill-Bord jew dwar l-attivitajiet tiegħu;

                           (n)

                           iżomm ir-reġistru tar-rakkomandazzjonijiet adottati mill-Bord u d-deċiżjonijiet meħuda mill-uffiċjal awtorizzanti responsabbli;

                           (o)

                           jiżgura l-pubblikazzjoni tad-deċiżjonijiet ta' esklużjoni u penali finanzjarji msemmija fl-Artikolu 140 tar-Regolament (UE, Euratom) 2018/1046.

            Artikolu 8
            Prevenzjoni u ġestjoni tal-kunflitti ta' interess

               1.   Meta l-President jew is-sostitut tiegħu, jew xi membru ieħor jew is-sostitut tiegħu, l-uffiċjali u l-impjegati l-oħra tas-segretarjat tal-proċedimenti, jew kull persuna oħra li tieħu sehem fil-proċedimenti tal-Bord jew tkun konxja mid-dokumenti relatati ma' fajl ikunu f'sitwazzjoni li tista' twassal għal kunflitt ta' interess, għandhom jinfurmaw minnufih lill-Membri l-oħra u lis-Segretarjat. L-istess japplika meta jsibu ruħhom f'sitwazzjoni li tista' oġġettivament tiġi perċepita bħala kunflitt ta' interessi.

               2.   L-ebda persuna msemmija fil-paragrafu 1 ma għandha tieħu sehem fid-deliberazzjonijiet jew l-adozzjoni tar-rakkomandazzjoni. Nota ta' kif ir-riskju ta' kunflitt ta' interess ġie ttrattat jitqiegħed fil-fajl.

            Artikolu 9
            Kooperazzjoni bejn il-Bord u l-OLAF

               1.   L-OLAF jikkoopera mill-qrib mal-Bord f'konformità mar-Regolament (UE, Euratom) Nru 883/2013 tal-Parlament Ewropew u tal-Kunsill (6), b'kunsiderazzjoni xierqa għar-rispett tad-drittijiet proċedurali u fundamentali, u għall-protezzjoni tal-informaturi.

               2.   Fejn it-talba mill-awtorità ta' konsultazzjoni tkun ibbażata fuq informazzjoni mibgħuta mill-OLAF, il-Bord jikkonsulta lill-OLAF qabel ma jibgħat in-notifika lill-operatur ekonomiku sabiex ma jimminax il-kunfidenzjalità tal-proċedimenti u l-investigazzjonijiet ġudizzjarji mwettqa jew ikkoordinati mill-OLAF, inkluża l-protezzjoni tal-informaturi, u ta' investigazzjonijiet nazzjonali jew proċedimenti ġudizzjarji, jekk ikunu magħrufa.

               3.   Il-komunikazzjoni lill-operaturi ekonomiċi jew l-uffiċjali ta' informazzjoni tagħhom li tirriżulta minn investigazzjonijiet jew investigazzjonijiet immexxija jew ikkoordinati mill-OLAF, teħtieġ il-qbil ta' dan tal-aħħar.

            Artikolu 10
            Konsultazzjoni tal-Bord

               1.   Il-Bord jirċievi talba għal rakkomandazzjoni minn kull uffiċjal tal-awtorizzazzjoni b'delega tal-Kummissjoni, ta' istituzzjoni oħra, ta' uffiċċju Ewropew imwaqqaf mill-Kummissjoni, ta' aġenzija eżekuttiva, jew uffiċċju Ewropew ieħor, korp jew aġenzija.
               Meta t-talba ta' konsultazzjoni ssir minn awtorità li mhijiex parti mill-Kummissjoni, il-kuntatti meħtieġa għandhom jiġu stabbiliti minnufih mis-Segretarjat Permanenti biex jiżguraw l-iskambju kunfidenzjali dwar il-każ in kwistjoni.

               2.   It-talba tintbagħat f'forma kunfidenzjali, lis-segretarjat bil-posta elettronika fl-indirizz li ġej: Panel-secretariat-BUDG@ec.europa.eu.

               3.   Meta l-awtorità ta' konsultazzjoni tieħu nota tal-informazzjoni msemmija fl-Artikolu 136 tar-Regolament (UE, Euratom) 2018/1046, hija tressaq il-każ quddiem il-bord fl-iqsar żmien possibbli wara li din l-informazzjoni tkun ġiet ikkomunikata lilha, ħlief f'każijiet ġustifikati kif xieraq.

               4.   L-applikazzjoni tinkludi l-informazzjoni kollha meħtieġa skont id-dispożizzjonijiet imsemmija fl-Artikolu 142(3) tar-Regolament (UE, Euratom) 2018/1046. Fiha wkoll informazzjoni oħra rilevanti msemmija fl-Artikolu 136 tar-Regolament imsemmi qabel, inklużi fejn xieraq ir-rapporti tal-OLAF. Għandu jkollha skeda informattiva debitament kompluta.

            Artikolu 11
            Sejħa tal-Bord
            Il-Bord għandu jiltaqa' meta jitlaqqa' mill-President tiegħu bil-għan li:

                        (a)

                        jistabbilixxi l-klassifikazzjoni preliminari fil-liġi skont l-Artikolu 136(2) tar-Regolament (UE, Euratom) 2018/1046 għall-finijiet li tiġi notifikata lill-operatur ekonomiku kkonċernat;

                        (b)

                        jadotta rakkomandazzjoni kif imsemmi fl-Artikolu 143(6) tar-Regolament (UE, Euratom) 2018/1046.

                        (c)

                        jindirizza kwistjonijiet relatati mal-funzjonament tal-proċedimenti.

            Artikolu 12
            Proċedura bil-miktub
            Fuq l-inizjattiva tal-President jew fuq talba ta' xi membru ieħor tal-Bord, jistgħu jiġu stabbiliti l-fatti u l-klassifikazzjoni preliminari fil-liġi, u r-rakkomandazzjoni tista' tiġi adottata, permezz ta' proċedura bil-miktub. Kull membru tal-Bord jista' joġġezzjona għall-użu tal-proċedura bil-miktub. L-osservaturi jkunu involuti f'din il-proċedura.

            Artikolu 13
            Id-dritt tal-operatur ekonomiku għal smigħ

               1.   Ħlief fejn ikun hemm raġunijiet leġittimi serji biex tkun ippreservata l-kunfidenzjalità tal-investigazzjoni jew proċedimenti ġudizzjarji nazzjonali, l-operatur ekonomiku għandu d-dritt li jippreżenta osservazzjonijiet skont l-Artikolu 143(5) tar-Regolament (UE, Euratom) 2018/1046.

               2.   Ittra ta' osservazzjoni tal-fatti u l-klassifikazzjoni preliminari tagħhom fil-liġi fejn il-korp għandu jieħu inkunsiderazzjoni biss id-dokumenti li l-operaturi ekonomiċi setgħu jikkonsultaw, għandha tiġi kkomunikata lil dan tal-aħħar skont l-Artikolu 143(5) tar-Regolament (UE, Euratom) 2018/1046. Fil-prinċipju, din il-komunikazzjoni ssir bil-posta elettronika.

               3.   L-operatur ekonomiku jippreżenta l-osservazzjonijiet lis-segretarjat bil-miktub, f'format elettroniku, fl-indirizz li ġej: Panel-secretariat-BUDG@ec.europa.eu jew l-indirizz tal-posta elettronika kkomunikat lilu fl-ittra ta' komunikazzjoni, flimkien ma' kwalunkwe anness, fil-forma ta' fajl elettroniku standard maħluq bl-użu ta' softwer tal-uffiċċju attwali.

               4.   L-osservazzjonijiet bil-miktub ma jeċċedux għaxar paġni fit-tul esklużi l-annessi, ħlief f'każijiet debitament ġustifikati minħabba l-kumplessità fid-dritt jew fil-fatt.

               5.   Bħala regola ġenerali, il-limitu ta' tliet ġimgħat għandu jingħata lill-operatur ekonomiku għall-preżentazzjoni tal-osservazzjonijiet tiegħu. Dan it-terminu jibda jiddekorri mill-jum ta' wara l-komunikazzjoni tal-fatti u l-klassifikazzjoni preliminari fil-liġi tagħhom. Meta l-operatur ekonomiku jkun ftiehem kuntrattwalment li jikkomunika mal-uffiċjal tal-awtorizzazzjoni responsabbli b'mezzi elettroniċi, in-notifika għandha ssir billi tintbagħat l-ittra ta' komunikazzjoni b'dan il-mod.

               6.   Eċċezzjonalment, fuq talba motivata ta' operatur ekonomiku, il-limitu ta' żmien jista' jiġi estiż għal perjodu li ma jistax jaqbeż nofs tat-terminu inizjalment mogħti.

               7.   Fi tmiem il-perjodu stabbilit u fin-nuqqas ta' talba għall-estensjoni debitament motivata jew sal-iskadenza tal-perjodu estiż, il-proċedura kontenzjuża għandha tintemm.

               8.   Jekk il-President isib li l-operatur ekonomiku ma ppreżentax osservazzjonijiet fit-terminu li ngħatalu, il-proċedura għandha tkompli u l-President għandu jsejjaħ lill-Bord sabiex jadotta r-rakkomandazzjoni.

            Artikolu 14
            Adozzjoni tal-ittri u tar-rakkomandazzjonijiet
            Il-President u l-membri l-oħra għandhom ifittxu li jilħqu konsensus dwar il-kontenut tal-ittra li tikkomunika lill-operatur ekonomiku kkonċernat il-fatti u l-klassifikazzjoni preliminari tagħhom fil-liġi u sussegwentement dwar ir-rakkomandazzjoni.
            Jekk le, għandha ssir votazzjoni b'maġġoranza li għaliha:

                        (a)

                        il-President għandu vot wieħed;

                        (b)

                        iż-żewġ membri permanenti flimkien ikollhom vot wieħed;

                        (c)

                        il-membru li jirrappreżenta l-awtorità ta' konsultazzjoni jkollu vot wieħed.

            Artikolu 15
            Notifika tar-rakkomandazzjoni
            Il-Bord jinnotifika r-rakkomandazzjoni tiegħu lill-awtorità ta' konsultazzjoni u lill-osservaturi.

            Artikolu 16
            Il-limiti ta' żmien għar-riżoluzzjoni tal-każ

               1.   Ladarba s-Segretarjat ikun ivverifika l-konsultazzjoni u eżamina l-każ skont id-dispożizzjonijiet relevanti tal-Artikolu 7, huwa jibgħatu lill-President u lill-membri tal-Bord. Il-President jinnota li l-fajl ġie aġġornat, wara li jkun talab miżuri ta' verifika jew istruzzjonijiet addizzjonali, jekk meħtieġ.

               2.   It-tul tal-proċedura, li tibda b'dikjarazzjoni mill-President dwar l-aġġornament tal-fajl u tispiċċa permezz ta' komunikazzjoni ta' opinjoni lill-awtorità ta' konsultazzjoni u, jekk meħtieġ, rakkomandazzjoni fil-prinċipju ma taqbiżx tliet xhur. Dan il-perjodu jista' jiġi estiż mill-President, b'mod partikolari sabiex jiġi żgurat ir-rispett tad-dritt għal smigħ.

            Artikolu 17
            Kunfidenzjalità tal-ħidma u tad-deliberazzjonijiet
            Mingħajr preġudizzju għall-applikazzjoni tal-Artikolu 8(1) tar-Regolament (UE, Euratom) Nru 883/2013 u l-Artikolu 22(a) tar-Regolamenti tal-Persunal (7), il-Membri tal-Bord u s-Segretarjat tiegħu, kif ukoll kwalunkwe persuna li, fi kwalunkwe kapaċità, ipparteċipat fil-proċedimenti jew fil-laqgħat tal-Bord jew kienu involuti fit-tħejjija tad-dokumenti, l-opinjonijiet jew l-opinjonijiet maħruġa, jirrispettaw l-aktar kunfidenzjalità stretta f'dan ir-rigward, skont ir-responsabbiltà amministrattiva, statutorja jew kuntrattwali possibbli tagħhom. L-istess jgħodd fir-rigward tal-President u tas-sostitut tiegħu.

            Artikolu 18
            Trattament tat-talbiet għal aċċess għad-dokumenti u protezzjoni tad-data personali
            Ir-Regolament (KE) Nru 1049/2001 u r-Regolament (KE) Nru 45/2001 għandhom japplikaw għall-proċedimenti tal-Bord.

         KAPITOLU II

            DISPOŻIZZJONIJIET SPEĊIFIĊI LI JIRRIGWARDAW L-EŻERĊIZZJUTAL-KOMPETENZA KONSULTATTIVA MSEMMIJA FL-ARTIKOLU 93 TAR-REGOLAMENT FINANZJARJU

            Artikolu 19
            Prinċipji

               1.   Id-dispożizzjonijiet tal-Artikoli 1 sa 4, 8, 12, 13, 17 u 18 stabbiliti fil-Kapitolu I ta' dan ir-Regolament japplikaw għall-eżerċizzju mill-Bord tal-kompetenza mogħtija lilu permezz tal-Artikolu 93 tar-Regolament (UE, Euratom) 2018/1046.

               2.   Id-dispożizzjonijiet tal-Artikoli oħra tal-Kapitolu I ta' dan ir-Regolament japplikaw, ukoll għall-eżerċizzju mill-Bord tal-kompetenza msemmija fil-paragrafu 1, sakemm ma jkunx hemm dispożizzjoni speċifika stabbilita f'dan il-Kapitolu.

            Artikolu 20
            Membri oħra tal-Bord u s-sostituti tagħhom

               1.   Meta jagħti l-opinjoni tiegħu skont l-Artikolu 93(1) tar-Regolament (UE, Euratom) 2018/1046, il-Bord għandu jkun magħmul mill-membri msemmija fl-Artikolu 143(2) tar-Regolament (UE, Euratom) 2018/1046 u t-tliet membri addizzjonali li ġejjin:

                           (a)

                           rappreżentant tal-awtorità tal-ħatra inkarigat minn kwistjonijiet dixxiplinari tal-istituzzjoni jew tal-korp ikkonċernat;

                           (b)

                           membru, maħtur mill-kumitat tal-persunal tal-istituzzjoni jew tal-korp ikkonċernat;

                           (c)

                           membru tas-servizz legali ta' istituzzjoni, uffiċċju Ewropew imwaqqaf mill-Kummissjoni, ta' aġenzija eżekuttiva, jew uffiċċju Ewropew ieħor, korp jew aġenzija tal-membru tal-persunal ikkonċernat.

               2.   Kull wieħed minn dawn it-tliet membri għandu jkollu sostitut, li għandu jinħatar, skont il-każ, minn:

                           (a)

                           l-awtorità tal-ħatra kkonċernata;

                           (b)

                           il-Kumitat tal-Persunal ikkonċernat;

                           (c)

                           is-servizz legali kkonċernat.

            Artikolu 21
            Ħatra tal-osservaturi

               1.   Is-servizz Legali tal-Kummissjoni jaħtar osservatur fejn il-membru tal-persunal ikkonċernat ma huwiex parti mill-Kummissjoni.

               2.   L-uffiċjal tal-awtorizzazzjoni responsabbli jew, skont il-każ, il-Kap tad-Delegazzjoni tal-Unjoni li jaġixxi bħala uffiċjal tal-awtorizzazzjoni b'sottodelega, jew ir-rappreżentanti tagħhom għandu jkollhom l-istatus ta' osservatur.

               3.   L-OLAF jaħtar osservatur jekk informazzjoni dwar l-allegat ksur ta' dispożizzjoni tar-Regolament (UE, Euratom) 2018/1046, kwalunkwe dispożizzjoni relatata mal-ġestjoni finanzjarja jew il-kontroll ta' operazzjonijiet jirriżulta minn informazzjoni li ġiet mgħoddija.

               4.   L-uffiċċju ta' dixxiplina tal-istituzzjoni jew korp ikkonċernat jaħtar osservatur f'każijiet fejn il-Bord huwa invokat mill-Awtorità tal-Ħatra. F'każijiet oħra, huwa jista' jiġi mistieden mill-President biex jaħtar osservatur.

               5.   Wara konsultazzjoni tal-membri, il-President jista' jistieden osservaturi oħra.

            Artikolu 22
            Is-Segretarjat Permanenti tal-Bord

               1.   Id-dispożizzjonijiet tal-Artikolu 7, minbarra dawk inklużi fil-paragrafu 2(k), għandhom japplikaw.

               2.   B'mod partikolari, is-segretarjat:

                           (a)

                           meta l-Bord jiġi mgħarraf direttament b'kwistjoni minn membru tal-persunal, jittrażmetti l-fajl lill-awtorità tal-ħatra u jinforma lill-membru tal-persunal li bagħat l-informazzjoni, hekk kif speċifikat fl-Artikolu 23(2);

                           (b)

                           meta l-Bord jingħata każ, jivverifika l-kwalità tal-awtorità ta' konsultazzjoni u r-rappreżentanti maħturin tagħhom;

                           (c)

                           jidentifika bi ftehim mal-President, tliet membri addizzjonali tal-Bord u l-osservaturi u jivverifika l-kwalità tagħhom;

                           (d)

                           jivverifika li l-fajls huma kompluti u jinkludu l-informazzjoni u d-dokumenti kollha meħtieġa, inkluż id-dokument ta' informazzjoni, deskrizzjoni tal-fatti, l-irregolarità allegata u d-dokumenti ta' sostenn, inklużi r-rapporti ta' investigazzjoni;

                           (e)

                           jivverifika li l-membru tal-persunal ikkonċernat ikun instema' regolarment mill-awtorità tal-ħatra jew mill-uffiċjal tal-awtorizzazzjoni kompetenti, kif xieraq;

                           (f)

                           jabbozza l-opinjonijiet għal konsiderazzjoni b'deċiżjoni tal-Bord u jgħaddihom lill-President, lill-membri l-oħra u lill-osservaturi meħtieġa biex jipparteċipaw fir-riżoluzzjoni ta' każ;

                           (g)

                           jgħaddi r-rakkomandazzjonijiet imsemmija fl-Artikolu 93(3) tar-Regolament (UE, Euratom) 2018/1046 lill-uffiċjal tal-awtorizzazzjoni kompetenti u lid-dipartiment rilevanti tal-awditjar intern;

                           (h)

                           meta l-Bord iqis li l-każ jaqa' taħt il-kompetenza tal-OLAF, għandu jibgħat il-fajl lill-awtorità tal-ħatra u għandu jinforma lill-OLAF.

            Artikolu 23
            Konsultazzjoni tal-Bord

               1.   F'konformità mal-Artikolu 93(1) tar-Regolament (UE, Euratom) 2018/1046, il-Bord għandu jitlaqqa' fuq talba ta' kwalunkwe awtorità tal-ħatra responsabbli għal kwistjonijiet dixxiplinarji jew ta' uffiċjal tal-awtorizzazzjoni kompetenti, inkluż kap ta' delegazzjoni tal-Unjoni jew sostitut ta' dan tal-aħħar li jkun qed jaġixxi bħala uffiċjal awtorizzanti b'sottodelega, minn hawn' il quddiem “l-awtoritajiet ta' konsultazzjoni”.

               2.   Meta l-Bord jiġi infurmat direttament minn membru tal-persunal, huwa għandu jibgħat il-fajl lill-awtorità tal-ħatra kompetenti jew, fejn xieraq, lill-awtorità li għandha s-setgħa tikkonkludi kuntratti ta' reklutaġġ u għandu jinforma lill-membru tal-persunal. Jekk l-Awtorità tal-Ħatra kompetenti tiddeċiedi li tressaq il-każ quddiem il-Bord, hija għandha tinforma lill-membru tal-persunal. Jekk tiddeċiedi li ma tippreżentax il-każ għall-proċedimenti quddiem il-Bord, hi għandha tinforma lill-membru tal-persunal dwar dan.
               Sabiex tkun żgurata l-protezzjoni effettiva tal-informaturi, kif previst fl-Artikolu 22(a)(3) tar-Regolamenti tal-Persunal, il-Bord jista' jiddeċiedi li, b'deroga mis-subparagrafu preċedenti, ma jinfurmax lill-awtorità tal-ħatra kompetenti u minnufih jinforma lill-OLAF.

            Artikolu 24
            Proċedura bil-miktub
            Fuq l-inizjattiva tal-President jew fuq talba ta' membru tal-Bord, tista' tiġi stabbilita l-opinjoni, permezz ta' proċedura bil-miktub. Kull membru tal-Bord jew il-President jistgħu joġġezzjonaw għall-użu tal-proċedura bil-miktub. F'każ bħal dan, il-President isejjaħ laqgħa fi żmien raġonevoli. L-istess japplika għal dak li jirrigwarda r-rakkomandazzjoni msemmija fl-Artikolu 93(3) tar-Regolament (UE, Euratom) 2018/1046.

            Artikolu 25
            Adozzjoni tal-opinjoni u tar-rakkomandazzjoni

               1.   Il-Bord għandu jagħmel ħiltu sabiex jilħaq konsensus dwar id-determinazzjoni tal-eżistenza ta' irregolarità finanzjarja u fuq il-motivazzjoni li fuqha hija bbażata l-opinjoni jew ir-rakkomandazzjoni.

               2.   Fin-nuqqas ta' kunsens, il-kwistjoni titressaq għall-vot fejn:

                           (a)

                           il-President għandu vot wieħed;

                           (b)

                           iż-żewġ membri permanenti li jirrappreżentaw lill-Kummissjoni flimkien għandhom vot wieħed;

                           (c)

                           il-membru li jirrappreżenta l-awtorità ta' konsultazzjoni għandu vot wieħed;

                           (d)

                           it-tliet membri addizzjonali jkollhom vot wieħed kull wieħed.

                     F'każ ta' parità ta' voti, dak tal-president għandu jipprevali.

               3.   Il-paragrafi 1 u 2 għandhom japplikaw mutatis mutandis għall-adozzjoni tar-rakkomandazzjonijiet. Il-kunsens jew il-votazzjoni jiffoka b'mod partikolari fuq in-natura sistemika ta' irregolarità finanzjarja.

            Artikolu 26
            Notifika tal-opinjoni u r-rakkomandazzjoni
            Il-Bord jinnotifika mingħajr dewmien l-opinjoni lill-awtorità ta' konsultazzjoni, lill-uffiċjal kompetenti u lill-osservaturi.

            Artikolu 27
            Id-dritt tal-impjegat għal smigħ
            Skont l-Artikolu 93(2), it-tieni subparagrafu tar-Regolament tal-Kunsill (UE, Euratom) 2018/1046, qabel ma jressquh quddiem il-Bord, l-Awtorità tal-Ħatra jew, fejn ikun xieraq, l-uffiċjal tal-awtorizzazzjoni kompetenti, jagħtu lill-membru tal-persunal il-possibbiltà li jikkummenta dwar il-fatti li jikkonċernawh. Skont l-Artikolu 22(2)(e) is-Segretarjat Permanenti għandu jivverifika, wara l-konsultazzjoni, li l-persuna kienet instemgħet b'mod regolari.

         KAPITOLU III

            DISPOŻIZZJONIJIET FINALI

            Artikolu 29
            Reviżjoni
            Din id-Deċiżjoni għandha tiġi riveduta sad-data stabbilita mill-Kummissjoni skont it-tieni u t-tielet subparagrafi tal-Artikolu 120(2) tar-Regolament tal-Kunsill (UE, Euratom) 2017/1939 (8).

            Artikolu 30
            Revoka

               1.   Id-Deċiżjoni C(2011) 6109 hija revokata.

               2.   Id-Deċiżjoni (UE, Euratom) 2015/2463 hija revokata.

            Artikolu 31
            Dħul fis-seħħ u applikazzjoni
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            Hija tapplika mid-data tad-dħul fis-seħħ tal-Artikolu 143(4) tar-Regolament (UE, Euratom) 2018/1046.

            Magħmul fi Brussell, is-6 ta' Settembru 2018.

                  Għall-Kummissjoni

                  Il-President

               Jean-Claude JUNCKER

            (1)  ĠU L 193, 30.7.2018, p. 1.

            (2)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

            (3)  Id-Deċiżjoni tal-Kummissjoni (UE) 2015/2463 tat-18 ta' Diċembru 2015 dwar ir-regoli ta' proċedura tal-Bord imsemmija fl-Artikolu 108 tar-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 342, 29.12.2015, p. 57).

            (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data (ĠU L 8, 12.1.2001, p. 1).

            (5)  Ir-Regolament (KE) Nru 1049/2001/KE tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).

            (6)  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta' Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999, ĠU L 248, 18.9.2013, p. 1.

            (7)  Ir-Regolament tal-Kunsill (KEE, Euratom, KEFA) Nru 259/68 tad-29 ta' Frar 1968 li jistabbilixxi r-Regolamenti tal-Persunal għall-Uffiċjali u l-Kondizzjonijiet tal-Impjieg Applikabbli għall-Aġenti l-oħra tal-Komunitajiet Ewropej u li jistabbilixxi miżuri temporanji applikabbli għall-uffiċjali tal-Kummissjoni (ĠU L 56, 4.3.1968, p. 1).

            (8)  Ir-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (ĠU L 283, 31.10.2017, p. 1).


title: Deċiżjoni (UE) 2017/2098 tal-Bank Ċentrali Ewropew tat-3 ta' Novembru 2017 dwar aspetti proċedurali li jirrigwardaw l-impożizzjoni ta' miżuri korrettivi għan-nuqqas ta' konformità mar-Regolament (UE) Nru 795/2014 (BĊE/2017/33)

text:
               16.11.2017

               MT

               Il-Ġurnal Uffiċjali tal-Unjoni Ewropea

               L 299/34

         DEĊIŻJONI (UE) 2017/2098 TAL-BANK ĊENTRALI EWROPEW
   tat-3 ta' Novembru 2017
   dwar aspetti proċedurali li jirrigwardaw l-impożizzjoni ta' miżuri korrettivi għan-nuqqas ta' konformità mar-Regolament (UE) Nru 795/2014 (BĊE/2017/33)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (UE) Nru 795/2014 tal-Bank Ċentrali Ewropew tat-3 ta' Lulju 2014 dwar ir-rekwiżiti ta' sorveljanza għal sistemi ta' ħlas sistemikament importanti (BĊE/2014/28) (1), u b'mod partikolari l-Artikolu 22(6) tiegħu,
   Billi:

               (1)

               Il-Kunsill Governattiv tal-Bank Ċentrali Ewropew stabbilixxa rekwiżiti ta' sorveljanza għal sistemi ta' ħlas sistemikament importanti (SIPS) fir-Regolament (UE) Nru 795/2014 (BĊE/2014/28).

               (2)

               Bis-saħħa tal-Artikolu 22(2) u (3) tar-Regolament (UE) Nru 795/2014 (BĊE/2014/28), l-awtoritajiet kompetenti jistgħu jimponu miżuri korrettivi għan-nuqqas ta' konformità mar-rekwiżiti tas-sorveljanza.

               (3)

               Madankollu, billi r-Regolament (UE) Nru 795/2014 (BĊE/2014/28) ma jispeċifikax regoli u proċeduri ddettaljati għall-impożizzjoni ta' miżuri korrettivi, skont l-Artikolu 22(6) tiegħu, tali regoli u proċeduri għandhom jiġu stabbiliti f'din id-Deċiżjoni,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:

               1.

               “awtorità kompetenti” tfisser awtorità kompetenti kif iddefinita fil-punt (5) tal-Artikolu 2 tar-Regolament (UE) Nru 795/2014 (BĊE/2014/28);

               2.

               “operatur tas-SIPS” tfisser operatur tas-SIPS kif iddefinit fil-punt (4) tal-Artikolu 2 tar-Regolament (UE) Nru 795/2014 (BĊE/2014/28);

               3.

               “miżura korrettiva” tfisser miżura korrettiva kif iddefinita fil-punt (44) tal-Artikolu 2 tar-Regolament (UE) Nru 795/2014 (BĊE/2014/28);

               4.

               “nuqqas ta' konformità” tfisser kull ksur tar-Regolament (UE) Nru 795/2014 (BĊE/2014/28);

               5.

               “nuqqas ta' konformità ssuspettat” tfisser bażi raġonevoli għas-suspett li operatur tas-SIPS ma ssodisfax rekwiżit wieħed jew iżjed tar-Regolament (UE) Nru 795/2014 (BĊE/2014/28), skont l-informazzjoni u d-dokumentazzjoni (inkluża awtoevalwazzjoni pprovduta mill-operatur tas-SIPS) disponibbli għall-awtorità kompetenti;

               6.

               “nuqqas ta' konformità kontinwu” tfisser kull ksur tar-Regolament (UE) Nru 795/2014 (ECB/2014/28) li ġie kkonfermat minn valutazzjoni imma ma ġiex irrettifikat minn operatur tas-SIPS skont pjan ta' azzjoni miftiehem mal-awtorità kompetenti f'terminu speċifikat minn dik l-awtorità;

               7.

               “abbozz ta' valutazzjoni” ifisser rapport li għadu ma ġiex approvat mill-korp deċiżjonali ta' awtorità kompetenti, li jipprovdi analiżi preliminari tar-regoli, il-proċeduri u l-operazzjonijiet tas-SIPS, u ta' inċidenti, jew kwalunkwe kwistjoni oħra li hija kkunsidrata ta' importanza għall-operat tas-SIPS, u jidentifika suspett ta' nuqqas ta' konformità mar-rekwiżiti ta' sorveljanza stabbiliti fir-Regolament (UE) Nru 795/2014 (ECB/2014/28);

               8.

               “valutazzjoni” tfisser, meta l-Bank Ċentrali Ewropew (BĊE) jaġixxi bħala l-awtorità kompetenti, rapport li ġie approvat mill-Kunsill Governattiv, jew, fejn bank ċentrali nazzjonali (BĊN) jaġixxi bħala awtorità kompetenti, rapport li ġie approvat mill-korp deċiżjonali rilevanti ta' dak il-BĊN, u li jiddikjara l-livell ta' konformità tal-operatur tas-SIPS mar-rekwiżiti ta' sorveljanza stabbiliti mir-Regolament (UE) Nru 795/2014 (BĊE/2014/28).

         Artikolu 2
   Prinċipji ġenerali
   1.   Għandhom jiġu imposti miżuri korrettivi fuq operaturi tas-SIPS skont l-Artikolu 22 tar-Regolament (UE) Nru 795/2014 (BĊE/2014/28) u l-proċedura stabbilita f'din id-Deċiżjoni.
   2.   L-awtoritajiet kompetenti jistgħu jibdew proċedura għall-impożizzjoni ta' miżura korrettiva fix-xenarji li ġejjin:

               (a)

               fil-każ ta' nuqqas ta' konformità li ġie kkonfermat permezz ta' valutazzjoni;

               (b)

               fil-każ ta' nuqqas ta' konformità kontinwu, fejn l-ebda miżura korrettiva ma ġiet imposta qabel fuq operatur tas-SIPS;

               (c)

               meta abbozz ta' valutazzjoni jagħti raġunijiet għall-awtorità kompetenti biex tissuspetta nuqqas ta' konformità li huwa serju u jeħtieġ azzjoni immedjata.

         3.   Il-formulazzjoni ta' miżuri korrettivi għandha tkun biżżejjed speċifika li tippermetti lil operatur tas-SIPS li jwettaq azzjoni mingħajr dewmien bla bżonn jew jevita repetizzjoni għan-nuqqas ta' konformità tiegħu.
   Artikolu 3
   Avviż lill-operatur tas-SIPS
   1.   Skont l-Artikolu 22(1) tar-Regolament (UE) Nru 795/2014 (BĊE/2014/28) u skont ir-riżultanzi ta' abbozz ta' valutazzjoni jew valutazzjoni, l-awtorità kompetenti għandha tagħti avviż bil-miktub lill-operatur tas-SIPS li jista' jinkludi talba biex jingħataw informazzjoni jew spjegazzjonijiet ulterjuri.
   2.   L-avviż bil-miktub għandu jispeċifika n-natura tan-nuqqas ta' konformità jew in-nuqqas ta' konformità ssuspettat, kif ukoll il-fatti, l-informazzjoni, il-valutazzjonijiet jew il-bażi legali li jappoġġjaw ir-riżultanza tan-nuqqas ta' konformità jew in-nuqqas ta' konformità ssuspettat. Għandu jiddikjara l-miżura jew miżuri korrettivi li l-awtorità kompetenti tikkunsidra li timponi. Għandu jiddikjara wkoll jekk il-każ jitqisx bħala wieħed serju u jekk hijiex meħtieġa azzjoni immedjata taħt l-Artikolu 4(2).
   3.   Għal każijiet ta' nuqqas ta' konformità kontinwata, l-avviż bil-miktub għandu jispeċifika wkoll in-nuqqas ta' progress jew l-inadegwatezza tal-progress magħmul mill-operatur tas-SIPS fir-rigward tal-implimentazzjoni tal-pjan ta' azzjoni miftiehem mal-awtorità kompetenti.
   Artikolu 4
   Organizzazzjoni tal-fażi tas-smigħ
   1.   Operatur tas-SIPS għandu jingħata l-opportunità li jinstema' billi jikkummenta bil-miktub dwar il-fatti, l-informazzjoni, il-valutazzjoni jew raġunijiet legali li jsostnu r-riżultanza tan-nuqqas ta' konformità jew in-nuqqas ta' konformità ssuspettat, u l-miżura jew miżuri korrettivi li qegħdin jiġu kkunsidrati, kif jidher fl-avviż bil-miktub, f'terminu speċifikat mill-awtorità kompetenti ta' minimu ta' 14-il jum kalendarju wara li jiġi rċevut l-avviż bil-miktub. Operatur tas-SIPS jista' jitlob estensjoni tat-terminu ta' żmien u l-awtorità kompetenti għandu jkollha d-diskrezzjoni li tiddeċiedi jekk tingħatax estensjoni.
   2.   Fir-rigward tan-nuqqas ta' konformità li jitqies li huwa serju biżżejjed li jeħtieġ azzjoni immedjata, skont l-Artikolu 22(3) tar-Regolament (UE) Nru 795/2014 (BĊE/2014/28) operatur tas-SIPS għandu jingħata l-opportunità li jinstema' u jipprovdi spjegazzjonijiet f'terminu ta' żmien speċifikat mill-awtorità kompetenti li tipikament m'għandux jaqbeż tlett ijiem tan-negozju wara li jiġi rċevut l-avviż bil-miktub.
   3.   Operatur tas-SIPS jista' jitlob li jiġu pprovduti dokumenti jew tingħata spjegazzjoni mill-awtorità kompetenti dwar in-nuqqas ta' konformità jew in-nuqqas ta' konformità ssuspettat. L-awtoritajiet kompetenti għandhom jippruvaw jipprovdu spjegazzjonijiet jew dokumenti rilevanti lill-operaturi tas-SIPS fil-ħin.
   4.   Jekk l-awtorità kompetenti jidhrilha li huwa xieraq jew fuq talba tal-operatur tas-SIPS, l-operatur tas-SIPS jista' jingħata l-opportunità li jikkummenta dwar il-fatti, l-informazzjoni, il-valutazzjoni fuq bażi legali li tappoġġa r-riżultanza ta' nuqqas ta' konformità jew nuqqas ta' konformità ssuspettat waqt laqgħa. L-operatur tas-SIPS jista' jiġi appoġġat fil-laqgħa minn terza persuna, inkluż avukat estern.
   5.   L-awtorità kompetenti għandha tħejji minuti bil-miktub ta' kwalunkwe laqgħa ma' operatur tas-SIPS. Wara li jkun ingħata żmien biżżejjed biex jirrevedi l-minuti u jinkludi kwalunkwe rimarki jew bidliet meqjusa bħala meħtieġa, l-operatur tas-SIPS għandu jiffirma l-minuti u l-awtorità kompetenti għandha tipprovdi kopja tagħhom lill-operatur tas-SIPS.
   6.   Operatur tas-SIPS għandu jipprovdi kummenti, dokumentazzjoni, spjegazzjonijiet u kull informazzjoni oħra lill-awtorità kompetenti fil-lingwa tal-Unjoni magħżula mill-operatur tas-SIPS, sakemm ma jkunx hemm ftehim minn qabel mal-awtorità kompetenti fuq lingwa oħra għall-komunikazzjonijiet.
   Artikolu 5
   Aċċess għall-fajl
   1.   L-operaturi tas-SIPS għandhom ikunu intitolati, wara li tinbeda proċedura għall-impożizzjoni ta' miżuri korrettivi, li jkollhom aċċess għall-fajl tal-awtorità kompetenti, soġġett għall-interess leġittimu ta' persuni ġuridiċi u fiżiċi minbarra l-operaturi tas-SIPS infushom. Id-dritt ta' aċċess għall-fajl m'għandux jestendi għal informazzjoni kunfidenzjali.
   2.   L-operaturi tas-SIPS għandhom jgħaddu lill-awtorità kompetenti, mingħajr dewmien żejjed, kwalunkwe talba relatata mal-aċċess għall-fajl.
   3.   Il-fajl jikkonsisti fid-dokumenti kollha miksuba, prodotti jew ikkumpilati mill-awtorità kompetenti matul il-proċedura għall-impożizzjoni ta' miżuri korrettivi.
   4.   Għall-finijiet ta' dan l-Artikolu, informazzjoni kunfidenzjali tista' tinkludi dokumenti interni tal-awtorità kompetenti u korrispondenza bejn l-awtorità kompetenti u kwalunkwe persuna involuta fit-tħejjija tal-valutazzjoni.
   Artikolu 6
   Impożizzjoni ta' miżuri korrettivi
   1.   Skont l-Artikolu 22(2) u (3) tar-Regolament (UE) Nru 795/2014 (BĊE/2014/28), l-awtorità kompetenti tista' timponi miżuri korrettivi fuq operatur tas-SIPS, wara li titqies l-informazzjoni li jipprovdi dan tal-aħħar. Sabiex jiġi evitat kwalunkwe dubju, meta l-proċedura biex tiġi imposta miżura korrettiva tkun inbdiet fuq il-bażi ta' suspett ta' nuqqas ta' konformità, miżura korrettiva għandha tiġi imposta biss wara li l-korp relevanti tat-teħid tad-deċiżjonijiet tal-awtorità kompetenti jkun approva r-rapport li jidentifika n-nuqqas ta' konformità.
   2.   Meta l-BĊE jaġixxi bħala awtorità kompetenti, deċiżjoni sabiex jiġu imposti miżuri korrettivi għandha tiġi approvata mill-Kunsill Governattiv. Id-deċiżjoni għandha tispeċifika t-terminu li fih l-operatur tas-SIPS għandu jimplimenta l-miżuri korrettivi.
   3.   Meta l-BĊN jaġixxi bħala awtorità kompetenti, deċiżjoni sabiex jiġu imposti miżuri korrettivi għandha tiġi approvata mill-korp deċiżjonali tal-BĊN. Id-deċiżjoni għandha tispeċifika t-terminu li fih l-operatur tas-SIPS għandu jimplimenta l-miżuri korrettivi. Il-BĊN għandu jissottometti kopja tad-deċiżjoni lill-Kunsill Governattiv għal informazzjoni mingħajr dewmien bla bżonn.
   Artikolu 7
   Limiti taż-żmien
   Id-dritt ta' awtorità kompetenti li timponi miżuri korrettivi fir-rigward tan-nuqqas ta' konformità li ġie kkonfermat f'valutazzjoni għandu jiskadi sentejn wara l-iffinalizzar ta' din il-valutazzjoni.
   Artikolu 8
   Notifika tad-deċiżjoni għall-impożizzjoni ta' miżuri korrettivi
   L-awtorità kompetenti għandha tinnotifika lill-operatur tas-SIPS bil-miktub, inkluż b'mezzi elettroniċi, bi kwalunkwe deċiżjoni li timponi miżuri korrettivi, fi żmien sebat ijiem mit-teħid tad-deċiżjoni.
   Artikolu 9
   Nuqqas ta' implimentazzjoni ta' miżuri korrettivi
   Nuqqas minn operatur tas-SIPS li jimplimenta miżuri korrettivi fit-terminu indikat jista' jiġi kkunsidrat bħala raġuni separata għall-impożizzjoni ta' sanzjoni mill-BĊE, sakemm ma tkunx diġà ġiet imposta sanzjoni għall-istess ksur.
   Artikolu 10
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Magħmul fi Frankfurt am Main, it-3 ta' Novembru 2017.

            Il-President tal-BĊE

         Mario DRAGHI

      (1)  ĠU L 217, 23.7.2014, p. 16.


title: Deċiżjoni tal-Awtorità ta' Sorveljanza tal-EFTA Nru 35/17/COL tad-9 ta' Frar 2017 li tagħti deroga lin-Norveġja rigward l-impjant tat-trattament tal-ilma urban mormi ta' Ladehammeren fl-agglomerazzjoni ta' Trondheim u li tħassar id-Deċiżjoni Nru 725/07/COL [2017/2099]

text:
                  16.11.2017

                  MT

                  Il-Ġurnal Uffiċjali tal-Unjoni Ewropea

                  L 299/38

            DEĊIŻJONI TAL-AWTORITÀ TA' SORVELJANZA TAL-EFTA
      Nru 35/17/COL
      tad-9 ta' Frar 2017
      li tagħti deroga lin-Norveġja rigward l-impjant tat-trattament tal-ilma urban mormi ta' Ladehammeren fl-agglomerazzjoni ta' Trondheim u li tħassar id-Deċiżjoni Nru 725/07/COL [2017/2099]
      L-AWTORITÀ TA' SORVELJANZA TAL-EFTA,

         Wara li kkunsidrat l-Att imsemmi fil-punt 13 tal-Anness XX tal-Ftehim ŻEE,

            Id-Direttiva tal-Kunsill 91/271/KEE tal-21 ta' Mejju 1991 dwar it-trattament tal-ilma urban mormi
             (1),
         Kif adattata għall-Ftehim ŻEE permezz tal-Protokoll 1 tiegħu, b'mod partikolari l-Artikolu 8(5) tiegħu,

      Wara li kkunsidrat id-Deċiżjoni 725/07/COL tal-Awtorità ta' Sorveljanza tal-EFTA (“l-Awtorità”) biex tagħti deroga skont l-Artikolu 8(5) tad-Direttiva 91/271/KEE lit-trattament tal-ilma urban mormi ta' Høvringen (id-Dokument Nru 452420),
      Billi:

                  (1)

                  L-Artikolu 8(5) tad-Direttiva 91/271/KEE jistipula li, f'ċirkustanzi eċċezzjonali, meta jista' jintwera li trattament aktar avvanzat ma jkunx se jipproduċi benefiċċji ambjentali, skariki ta' ilma mormi f'żoni inqas sensittivi minn agglomerazzjonijiet ta' aktar minn 150 000 ekwivalenti ta' popolazzjoni jistgħu jkunu soġġetti għat-trattament bi ħtiġijiet anqas stretti stabbiliti fl-Artikolu 6(2) ta' dan l-Att,

                  (2)

                  F'dawn iċ-ċirkustanzi, l-Istati tal-EFTA jenħtieġ li jippreżentaw dokumentazzjoni lill-Awtorità biex juru li l-skariki jirċievu minn tal-anqas trattament primarju u li dawn mhux se jaffettwaw l-ambjent b'mod negattiv,

                  (3)

                  In-Norveġja identifikat iż-żona kostali minn Lindesnes sal-fruntiera Norveġja-Russja bħala “żona inqas sensittiva” skont l-Artikolu 6 tad-Direttiva 91/271/KEE,

                  (4)

                  Fid-19 ta' Diċembru 2007, fid-Deċiżjoni 725/07/COL, l-Awtorità aċċettat talba minn Norveġja skont l-Artikolu 8(5) tad-Direttiva 91/271/KEE biex tipprovdi għal trattament inqas strett tal-ilma mormi minn dak preskritt fl-Artikolu 4 tad-Direttiva 91/271/KEE għall-impjant tat-trattament tal-ilma mormi ta' Høvringen, soġġett għall-kundizzjonijiet stabbiliti f'din id-Deċiżjoni,

                  (5)

                  Fl-20 ta' Frar 2010, ittieħdet deċiżjoni mill-Kunsill Lokali ta' Trondheim f'isem il-Muniċipalità ta' Trondheim biex tiġi applikata deroga skont l-Artikolu 8(5) tad- Direttiva 91/271/KEE għall-impjant tat-trattament tal-ilma mormi ta' Ladehammeren u għal talbiet għal trattament koordinat għall-impjanti tat-trattament tal-ilma mormi ta' Ladehammeren u Høvringen, definit bħala trattament ta' tnaqqis tas-solidi sospiżi totali fl-ilma mormi li jkun dieħel, mill-inqas b' 70 % jew inkella, b'konċentrazzjoni massima ta' solidi sospiżi ta' 60 mg/l, flimkien ma' tnaqqis fid-domanda bijokimika ta' ossiġenu ta' mill-inqas 20 %.

                  (6)

                  Fid-9 ta' Frar 2012, l-Awtorità ltaqgħet mar-rappreżentanti mill-Ministeru għall-Ambjent u l-muniċipalità ta' Trondheim. F'din il-laqgħa, ġiet diskussa r-reviżjoni tal-kundizzjonijiet tad-deroga għall-impjant għat-trattament tal-ilma mormi ta' Høvringen flimkien ma' talba għal deroga skont l-Artikolu 8(5) tad-Direttiva 91/271/KEE dwar l-iskariki ta' ilma urban mormi mill-impjant tat-trattament tal-ilma mormi ta' Ladehammeren fl-agglomerazzjoni ta' Trondheim fil-fjord ta' Trondheim.

                  (7)

                  Permezz ta' ittra datata l-25 ta' Ġunju 2012 (id-Dokument Nru 638245), l-Awtorità talbet lin-Norveġja biex tipprovdi informazzjoni aktar dettaljata li tappoġġa żewġ talbiet ta' deroga biex jiġu kkunsidrati l-applikazzjonijiet.

                  (8)

                  Fid-9 ta' Novembru 2012 (id-Dokument Nru 653035), in-Norveġja wieġbet għal dik it-talba, u pprovdiet diversi dokumenti bħala appoġġ għall-applikazzjoni tagħha.

                  (9)

                  Fuq it-talba tal-Awtorità, bħala appoġġ għall-applikazzjoni n-Norveġja ppreżentat informazzjoni addizzjonali fid-dati li ġejjin: fit-28 ta' Jannar 2014 (id-Dokument Nru 697161), fid-29 ta' Jannar 2014 (id-Dokument Nru 697372), fid-29 ta' Ottubru 2014 (id-Dokument Nru 728105), fit-12 ta' Jannar 2015 (id-Dokument Nru 734689), fis-16 ta' Jannar 2015 (id-Dokument Nru 741891), fit-8 ta' April 2016 (id-Dokument Nru 799935) u fid-9 ta' Settembru 2016 (id-Dokument Nru 818158).

                  (10)

                  Ir-rekwiżiti għall-iskariki minn impjanti għat-trattament tal-ilma mormi stabbiliti fid-Direttiva 91/271/KEE jiffokaw fuq id-domanda ta' ossiġinu li tirriżulta mid-degradazzjoni ta' materja mdewba u ta' partikulat fornut mill-art jew minn produzzjoni bijoloġika.

                  (11)

                  Il-fjord ta' Trondheim għandu kapaċità kbira biex jiddekomponi materja organika, minħabba l-fond tal-ilma, il-volum tal-ilma u skambju effiċjenti tal-ilma maż-żona tal-oċean fonda barra l-bokka tal-fjord, li jiżgura provvista regolari ta' ilma tal-Atlantiku b'livell għoli ta' ossiġnu mill-Baħar Norveġiż.

                  (12)

                  Is-sistema ta' ġbir tad-dranaġġ fi Trondheim hija maqsuma f'żewġ distretti ta' skart, Høvringen u Lade, li bejniethom, jirċievu madwar 99 % tal-ilma mormi tal-belt. Permezz tal-vantaġġ minn dan ir-reġim idrodinamiku, il-ħruġ ta' ilma tal-iskart fiż-żewġ impjanti tat-trattament tal-ilma mormi huwa mibni fuq sistema ta' diffużjoni għar-rilaxx tal-ilma fond, li tipprovdi qbid sikur tal-ilma tal-iskart dilwit taħt is-saff tas-superfiċje, li jipprevjeni l-proċessi ta' ewtrofikazzjoni fis-saff tas-superfiċje u fil-mases u s-sedimenti tal-ilma fond.

                  (13)

                  L-effluwent finali trattat mill-impjant ta' trattament tal-ilma mormi ta' Høvringenhuwa joħroġ fuq in-naħa tal-Punent tal-bajja ta' Trondheim, filwaqt li l-effluwent tat-trattament finali mill-impjant ta' trattament tal-ilma mormi Ladehammeren joħroġ fuq in-naħa tal-Lvant tal-bajja ta' Trondheim.

                  (14)

                  Il-valutazzjoni mwettqa mill-Awtorità turi li, abbażi tal-forma tal-pajpijiet tat-tbattil u tal-monitoraġġ imwettaq, la t-tbattil mill-impjanti ta' trattament tal-ilma mormi ta' Høvringen u lanqas ta' Ladehammeren jidher li jilħaq jew iħalli impatt fuq is-saff tas-suferfiċje bijoloġikament produttiva tal-bajja ta' Trondheim.

                  (15)

                  Barra minn hekk, ir-riżultati tal-istudji tal-kwalità tal-ilma li twettqu wrew li l-iskariku tal-effluwent finali trattat mill-impjant għat-trattament tal-ilma mormi ta' Høvringen kif ukoll ta' Ladehammerenm ma jħallix impatt notevoli fuq il-kwalità tal-ilma fil-bajja ta' Trondheim. Ma hemm l-ebda evidenza li l-ilmijiet tal-Bajja ta' Trondheim qed isofru minn problemi ta' ewtrofikazzjoni u l-ebda evidenza li l-iskariku tal-effluwent finali trattat miż-żewġ impjanti tat-trattament tal-ilma mormi qed ikollu impatt fuq il-fawna tal-qiegħ sedimentarju.

                  (16)

                  Il-valutazzjoni teknika mwettqa mill-Awtorità turi wkoll li r-riżultati tal-istudji tas-sediment tal-qiegħ li identifikaw metall tqil u sustanzi niġġiesa ma jidhrux li huma marbuta mal-iskariku tal-effluwent finali trattat mill-impjanti tat-trattament tal-ilma mormi ta' Høvringen jew Ladehammeren.

                  (17)

                  Minkejja dan, l-iskariki mill-impjanti ta' trattament ta' ilma mormi fihom metalli tqal u mikrosustanzi organiċi mdewba fl-ilma jew marbutin ma' partikuli fl-effluwenti u l-applikazzjoni ta' trattament kimiku u/jew bijoloġiku tnaqqas sa ċertu punt, l-iskariki ta' metalli tqal u mikrosustanzi organiċi.

                  (18)

                  L-Awtorità tqis li, b'konformità mad-deċiżjoni mill-Kunsill Lokali ta' Trondheim tal-20 ta' Frar 2010, trattament adattat tal-ilma urban mormi jenħtieġ li jiddefinixxi t-trattament bħala tnaqqis ta' solidi sospiżi totali tal-ilma mormi li jkun dieħel mill-inqas b' 70 % jew inkella, b'konċentrazzjoni massima ta' solidi sospiżi ta' 60 mg/l, flimkien ma' tnaqqis tad-domanda bijokimika ta' ossiġenu ta' mill-inqas 20 %.

                  (19)

                  Il-valutazzjoni teknika ġenerali ikkommissjonata mill-Awtorità tikkonkludi li l-effluwent trattat kemm mill-impjant għat-trattament tal-ilma mormi ta' Høvringen kif ukoll minn dak ta' Ladehammeren ma deher li kien qed iħalli l-ebda impatt ambjentali miżurabbli. Il-mudelli ambjentali u s-simulazzjonijiet tal-mudelli tal-impatti ta' trattament sekondarju fiż-żewġ impjanti tat-trattament tal-ilma mormi meta mqabbel ma' trattament primarju ma wrewx li trattament aktar avvanzat se jipproduċi xi benefiċċji ambjentali tanġibbli lil hinn minn dan.

                  (20)

                  Fid-deċiżjoni tagħha tad-19 ta' Diċembru 2007 li tagħti deroga mill-Artikolu 8(5) lill-impjant tat-trattament tal-ilma urban mormi ta' Høvringen, l-Awtorità stipulat li l-applikazzjoni ta' trattament kimiku u/jew bijoloġiku fl-impjant tat-trattament tal-ilma urban mormi ta' Høvringen għandha tnaqqas, sa ċertu punt, l-iskariki ta' metalli tqal u mikrosustanzi organiċi. Waħda mill-kundizzjonijiet ta' din id-deċiżjoni kienet li t-trattament tal-ilma urban mormi mill-impjant jenħtieġ li jiżgura tnaqqis ta' solidi sospiżi totali tal-ilma mormi li jkun dieħel b'mill-anqas 80 % qabel l-iskariku, u li jkun hemm perċentwal minimu tat-tnaqqis fid-domanda bijokimika ta' ossiġenu (2) ta' 20 %.

                  (21)

                  Wara li analizzat ir-riżultati mogħtija f'dak li għandu x'jaqsam mal-impjant tat-trattament tal-ilma urban mormi ta' Høvringen, l-Awtorità sabet li dawn mhumiex biżżejjed biex tiġi żgurata konformità mal-kundizzjonijiet marbuta mad-Deċiżjoni tad-deroga tal-2007. L-Awtorità kkonkludiet li l-kundizzjonijiet stabbiliti fid-Deċiżjoni oriġinali tad-19 ta' Diċembru 2007 biex tingħata deroga ma ġewx issodisfati. Għal din ir-raġuni, l-Awtorità tikkunsidra li d-Deċiżjoni ta' deroga rigward l-impjant tat-trattament tal-ilma mormi ta' Høvringen jenħtieġ li tiġi revokata.

                  (22)

                  F'konformità mal-proċedura stabbilita fl-Artikolu 18(2) tad-Direttiva 91/271, u kif inhu stipulat fid-Deċiżjonijiet tal-Kumitat Permanenti tal-Istati tal-EFTA Nru 3/2012/SC u 4/2012/SC tas-26 ta' Ottubru 2012, l-Awtorità ppreżentat l-abbozz tad-deċiżjoni preżenti lill-Kumitat għall-Ambjent tal-EFTA permezz tal-ittra tat-8 ta' Diċembru 2016. Skont ir-Regoli ta' Proċedura tal-Kumitat, l-abbozz ta' deċiżjoni kien ikkunsidrat bħala approvat fis-26 ta' Jannar 2017.

                  (23)

                  Il-Membru tal-Kulleġġ b'responsabbiltà speċjali għall-kwistjonijiet ambjentali ngħata s-setgħa (3), f'isem l-Awtorità u taħt ir-responsabbiltà tagħha, biex jadotta l-miżuri, jekk l-abbozz tal-miżuri li jridu jiġu adottati jkunu, bħal f'dan il-każ, skont l-opinjoni mogħtija mill-Kumitat għall-Ambjent tal-EFTA li jassisti lill-Awtorità.

            ADOTTAT DIN ID-DEĊIŻJONI:

                  1.

                  It-talba minn Norveġja skont l-Artikolu 8(5) tal-Att imsemmi fil-punt 13 tal-Anness XX tal-Ftehim ŻEE (id-Direttiva tal-Kunsill 91/271/KEE tal-21 ta' Mejju 1991 dwar it-trattament tal-ilma urban mormi) biex rigward l-impjant tat-trattament tal-ilma mormi ta' Ladehammeren fl-agglomerazzjoni ta' Trondheim tiġi permessa tipprovdi trattament tal-ilma mormi anqas strett minn dak preskritt fl-Artikolu 4 ta' dak l-Att jiġi aċċettat taħt il-kundizzjonijiet stipulati fil-paragrafi 2 sa 7 ta' hawn taħt.

                  2.

                  Qabel ma joħroġ fl-ilmijiet riċeventi, l-ilma urban mormi mill-impjant tat-trattament tal-ilma mormi ta' Ladehammeren fl-agglomerazzjoni ta' Trondheim għandu jkun soġġett għat-trattament stabbilit fl-Anness ta' din id-Deċiżjoni, mhux aktar tard mill-31 ta' Diċembru 2017.

                  3.

                  Sat-30 ta' Ġunju 2017, għandha tiġi żviluppata strateġija biex jitnaqqas il-piż ta' metalli tqal u mikrosustanzi għas-sistema tad-drenaġġ u tiġi evitata aktar kontaminazzjoni ta' ilma urban mormi kkawżata minn metalli tqal u mikrosustanzi. Il-pjan, li għandu jkun immonitorjat minn awtorità kompetenti Norveġiża għandu jinkludi l-obbligu biex:

                              —

                              Jitwettqu spezzjonijiet u monitoraġġ biex jiġu identifikati sorsi potenzjali ta' kontaminazzjoni u niġġiesa lokali;

                              —

                              Jitfasslu pjanijiet ta' azzjoni biex tintemm il-kontaminazzjoni minn sorsi ta' kontaminazzjoni u niġġiesa lokali;

                              —

                              Jiġu applikati kontromiżuri fil-konfront ta' niġġiesa identifikati u jitneħħew niġġiesa ambjentali fis-sors.

                  4.

                  Id-Deċiżjoni tal-Awtorità tad-19 ta' Diċembru 2007 (725/07/COL), biex tiġi aċċettata t-talba tan-Norveġja għal deroga skont l-Artikolu 8(5) tad-Direttiva 91/271/KEE, hija b'dan revokata.

                  5.

                  Filwaqt li taġixxi skont l-Artikolu 15(3) tal-Att, l-awtorità kompetenti tan-Norveġja għandha timmonitorja u twettaq l-istudji rilevanti l-oħrajn kollha biex tivverifika li l-iskariku ma jaffetwax l-ambjent b'mod negattiv.

                  6.

                  Kull sentejn, sa mill-31 ta' Jannar 2018, il-Gvern Norveġiż għandu jipprovdi lill-Awtorità b'rapport li jinkludi r-riżultati tal-monitoraġġ imwettaq matul il-perjodu preċedenti, skont id-dispożizzjonijiet tal-paragrafi 3 u 4 ta' hawn fuq, b'mod partikolari fir-rigward tal-miżuri meħuda biex tiġi evitata l-kontaminazzjoni tas-sistema tal-ġbir tad-drenaġġ minn metalli tqal u mikrosustanzi. Ir-rapport għandu jinkludi wkoll spjegazzjonijiet rigward kull nuqqas biex jiġu ssodisfati r-rekwiżiti ta' din id-Deċiżjoni.

                  7.

                  Wara kull perjodu ta' rappurtar imsemmi fil-paragrafu 6, jew kull meta jkun hemm xi żviluppi ġodda, l-Awtorità għandha tevalwa mill-ġdid is-sitwazzjoni u għandha, jekk ikun meħtieġ, tressaq proposta għal deċiżjoni ġdida lill-Kumitat tal-EFTA dwar l-Ambjent li jassisti lill-Awtorità.

                  8.

                  Din id-Deċiżjoni għandha tiġi ppubblikata fit-Taqsima taż-ŻEE ta' Il-Ġurnal Uffiċjali tal-Unjoni Ewropea u fis-Suppliment tiegħu.

                  9.

                  Id-Deċiżjoni għandha tidħol fis-seħħ meta tiġi notifikata n-Norveġja.

                  10.

                  Din id-Deċiżjoni hija awtentika bl-Ingliż.

                  11.

                  Din id-Deċiżjoni hija indirizzata lin-Norveġja.

         Magħmul fi Brussell, id-9 ta' Frar 2017.

               Għall-Awtorità ta' Sorveljanza tal-EFTA

            Helga JÓNSDÓTTIR

               Membru tal-Kulleġġ

            Carsten ZATSCHLER

               Direttur

         (1)  ĠU L 135, 30.5.1991, p. 40.

         (2)  BOD 5 ta' 20 °C.

         (3)  Id-Deċiżjoni Nru. 17/94/COL tat-23 ta' Settembru 1994 (id-Dokument Nru 624326).

         ANNESS

            Rekwiżiti għall-iskariku mill-impjant tat-trattament tal-ilma urban mormi ta' Ladehammeren fl-agglomerazzjoni ta' Trondheim

                     Parametru

                     Għażla 1

                     Għażla 2

                     Perċentwal Minimu ta' Tnaqqis (*1)

                     Perċentwal Minimu ta' Tnaqqis (*1)

                     Konċentrazzjoni Massima ta' Effluwenti (mg/l)

                     Domanda bijokimika ta' ossiġnu (BOD5 f'temperatura ta' 20 °C) mingħajr nitrifikazzjoni

                     Mhux applikabbli

                     20

                     Mhux applikabbli

                     Solidi sospiżi totali

                     70

                     Mhux applikabbli

                     60

            (*1)  Tnaqqis fir-rigward tal-konċentrazzjoni ta' influwent mhux maħdum (mhux trattat)


title: Deċiżjoni tal-Kumitat Politiku u ta' Sigurtà (PESK) 2017/2106 tal-10 ta' Novembru 2017 li testendi l-mandat tal-Kap tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukrajna (EUAM Ukraine) (EUAM UKRAINE/2/2017)

text:
               18.11.2017

               MT

               Il-Ġurnal Uffiċjali tal-Unjoni Ewropea

               L 303/10

         DEĊIŻJONI TAL-KUMITAT POLITIKU U TA' SIGURTÀ (PESK) 2017/2106
   tal-10 ta' Novembru 2017
   li testendi l-mandat tal-Kap tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukrajna (EUAM Ukraine) (EUAM UKRAINE/2/2017)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2014/486/PESK tat-22 ta' Lulju 2014 dwar il-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukrajna (EUAM Ukraine) (1), u b'mod partikolari l-Artikolu 7(1) tagħha,
   Billi:

               (1)

               Skont id-Deċiżjoni 2014/486/PESK, il-Kumitat Politiku u ta' Sigurtà (KPS) huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti sabiex jeżerċita l-kontroll politiku u d-direzzjoni strateġika tal-EUAM Ukraine, inkluża d-deċiżjoni li jinħatar Kap tal-Missjoni.

               (2)

               Fis-7 ta' Jannar 2016 il-KPS adotta d-Deċiżjoni (PESK) 2016/49 (2), li taħtar lis-Sur Kęstutis LANČINSKAS bħala Kap tal-Missjoni ta' EUAM Ukraine mill-1 ta' Frar 2016 sal-31 ta' Jannar 2017.

               (3)

               Fl-10 ta' Jannar 2017, il-KPS adotta d-Deċiżjoni (PESK) 2017/113 (3), li testendi l-mandat tas-Sur Kęstutis LANČINSKAS bħala Kap tal-Missjoni ta' EUAM Ukraine mill-1 ta' Frar 2017 sat-30 ta' Novembru 2017.

               (4)

               Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà ppropona l-estensjoni tal-mandat tas-Sur Kęstutis LANČINSKAS bħala Kap tal-Missjoni ta' EUAM Ukraine mill-1 ta' Diċembru 2017 sat-30 ta' Novembru 2018,

         ADOTTA DIN ID-DEĊIŻJONI:
   Artikolu 1
   Il-mandat tas-Sur Kęstutis LANČINSKAS bħala Kap tal-EUAM Ukraine huwa b'dan estiż sat-30 ta' Novembru 2018.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-10 ta' Novembru 2017.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 217, 23.7.2014, p. 42.

      (2)  Id-Deċiżjoni tal-Kumitat Politiku u ta' Sigurtà (PESK) 2016/49 tas-7 ta' Jannar 2016 dwar il-ħatra tal-Kap tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukrajna (EUAM Ukraine) (EUAM UKRAINE/1/2016) (ĠU L 12, 19.1.2016, p. 47).

      (3)  Id-Deċiżjoni tal-Kumitat Politiku u ta' Sigurtà (PESK) 2017/113 tal-10 ta' Jannar 2017 li testendi l-mandat tal-Kap tal-Missjoni ta' Konsulenza tal-Unjoni Ewropea għar-Riforma tas-Settur tas-Sigurtà Ċivili fl-Ukrajna (EUAM Ukraine) (EUAM UKRAINE/1/2017) (ĠU L 18, 24.1.2017, p. 48).


title: Deċiżjoni tal-Kunsill (UE) 2017/2104 tas-6 ta' Novembru 2017 dwar il-pożizzjoni li għandha tittieħed f'isem l-Unjoni Ewropea fil-Grupp ta' Ħidma dwar Standards ta' Kwalità Agrikoli tal-Kummissjoni Ekonomika għall-Ewropa tan-Nazzjonijiet Uniti (UNECE-WP.7) fir-rigward ta' proposti dwar standards ta' kwalità għal frott u ħaxix

text:
               18.11.2017

               MT

               Il-Ġurnal Uffiċjali tal-Unjoni Ewropea

               L 303/1

         DEĊIŻJONI TAL-KUNSILL (UE) 2017/2104
   tas-6 ta' Novembru 2017
   dwar il-pożizzjoni li għandha tittieħed f'isem l-Unjoni Ewropea fil-Grupp ta' Ħidma dwar Standards ta' Kwalità Agrikoli tal-Kummissjoni Ekonomika għall-Ewropa tan-Nazzjonijiet Uniti (UNECE-WP.7) fir-rigward ta' proposti dwar standards ta' kwalità għal frott u ħaxix
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Grupp ta' Ħidma dwar Standards ta' Kwalità Agrikoli tal-Kummissjoni Ekonomika għall-Ewropa tan-Nazzjonijiet Uniti (UNECE-WP.7) jeżamina u jadotta proposti li jistabbilixxu standards ġodda ta' kwalità tal-UNECE għal frott u ħaxix jew li jemendaw l-istandards eżistenti. Dawk il-proposti jitħejjew mis-Sezzjonijiet Speċjalizzati dwar l-Istandardizzazzjoni tal-UNECE. L-UNECE-WP.7 jadotta l-proposti b'konsensus tal-membri parteċipanti.

               (2)

               L-istandards ta' kwalità tal-UNECE għal frott u ħaxix jikkontribwixxu għall-armonizzazzjoni internazzjonali ta' tali standards u jistabbilixxu qafas li jiżgura li jkun hemm kompetizzjoni ġusta fil-kummerċ tal-frott u tal-ħaxix.

               (3)

               L-Unjoni tipparteċipa bħala osservatur fil-UNECE-WP.7 u fis-Sezzjonijiet Speċjalizzati dwar l-Istandardizzazzjoni. L-Istati Membri huma membri tal-UNECE u jipparteċipaw fil-UNECE-WP.7 u fis-Sezzjonijiet Speċjalizzati dwar l-Istandardizzazzjoni. Għalhekk l-Istati Membri huma intitolati li jieħdu sehem f'deċiżjonijiet li jadottaw standards ta' kwalità tal-UNECE-WP.7 għal-frott u ħaxix.

               (4)

               Skont l-Artikoli 75(1) u 76(1) tar-Regolament (UE) Nru 1308/2013 tal-Parlament Ewropew u tal-Kunsill (1), il-prodotti tas-settur tal-frott u tal-ħaxix li huma maħsuba biex jinbiegħu friski lill-konsumaturi jistgħu jiġu kkummerċjalizzati biss jekk ikunu konformi mal-istandards applikabbli tal-kummerċjalizzazzjoni, jekk ikunu tajbin, ġusti u ta' kwalità għall-kummerċjalizzazzjoni, u jekk ikun indikat il-pajjiż tal-oriġini.

               (5)

               Skont l-Artikolu 75(2) tar-Regolament (UE) Nru 1308/2013, il-Kummissjoni għandha s-setgħa li tistabbilixxi standards tal-kummerċjalizzazzjoni fis-settur tal-frott u tal-ħaxix permezz ta' att delegat. Ir-Regolament ta' Implimentazzjoni tal-Kummissjoni (UE) Nru 543/2011 (2) jistipula standards speċifiċi tal-kummerċjalizzazzjoni għal ċerti prodotti tal-frott u tal-ħaxix. Dawk l-istandards speċifiċi tal-kummerċjalizzazzjoni huma bbażati fuq l-istandards tal-kwalità tal-UNECE għal dawk il-prodotti.

               (6)

               Skont l-Artikolu 3(1) tar-Regolament ta' Implimentazzjoni (UE) Nru 543/2011, il-frott u l-ħaxix li mhumiex koperti bi standard speċifiku tal-kummerċjalizzazzjoni għandhom ikunu konformi mal-istandard ġenerali tal-kummerċjalizzazzjoni li huwa stabbilit fil-Parti A tal-Anness I ta' dak ir-Regolament ta' Implimentazzjoni. Il-prodotti li jkunu konformi ma' kwalunkwe standard applikabbli ta' kummerċjalizzazzjoni adottat mill-UNECE jitqiesu bħala konformi ma' dak l-istandard ġenerali tal-kummerċjalizzazzjoni.

               (7)

               Peress li l-istandards ta' kwalità tal-UNECE għal frott u ħaxix jaffettwaw id-dritt tal-Unjoni, jeħtieġ li tiġi stabbilita l-pożizzjoni li trid tittieħed f'isem l-Unjoni fil-UNECE-WP.7 fir-rigward ta' dawk l-istandards ta' kwalità.

               (8)

               Il-proposti għal standards ta' kwalità li jitħejjew mis-Sezzjoni Speċjalizzata dwar l-Istandardizzazzjoni tal-Frott u tal-Ħaxix u mis-Sezzjoni Speċjalizzata dwar l-Istandardizzazzjoni tal-Prodotti Mnixxfin u Mqaddin jiġu diskussi b'mod estensiv fost esperti xjentifiċi u tekniċi tas-settur tal-frott u tal-ħaxix. Għalhekk, jenħtieġ li dawk il-proposti jiġu appoġġati f'isem l-Unjoni mill-Istati Membri, dment li jkunu fl-interess tal-Unjoni u ma jmorrux kontra d-dritt tal-Unjoni, b'mod partikolari r-Regolament (UE) Nru 1308/2013.

               (9)

               Fid-dawl tan-natura li hija dejjem tevolvi u teknika tal-istandards ta' kwalità għal frott u ħaxix frisk u tal-ħtieġa konsegwenti li l-pożizzjoni tal-Unjoni tqis dawk l-iżviluppi ġodda kif ukoll kwalunkwe tħassib ieħor tal-Unjoni, jenħtieġ li jiġu stabbiliti proċeduri konformi mal-prinċipju ta' kooperazzjoni sinċiera qalb l-istituzzjonijiet tal-Unjoni mnaqqax fl-Artikolu 13(2) tat-Trattat dwar l-Unjoni Ewropea, għall-ispeċifikazzjoni tal-pożizzjoni tal-Unjoni minn sena għal oħra.

               (10)

               Sabiex ikun hemm il-flessibbiltà meħtieġa waqt id-diskussjonijiet u fil-laqgħa tal-UNECE-WP.7, jenħtieġ li l-Istati Membri, f'konsultazzjoni mal-Kummissjoni, ikunu awtorizzati li jaċċettaw li jsiru bidliet fil-proposti dwar standards ta' kwalità għal frott u ħaxix, dment li tali bidliet ma jbiddlux is-sustanza ta' dawk il-proposti.

               (11)

               Jenħtieġ li l-pożizzjoni stabbilita f'din id-Deċiżjoni tiġi rieżaminata, l-aktar tard għal-laqgħa annwali tal-UNECE-WP.7 fl-2020.

               (12)

               Peress li l-Unjoni għandha biss l-istatus ta' osservatur fil-UNECE-WP.7 u fis-Sezzjonijiet Speċjalizzati dwar l-Istandardizzazzjoni, huwa f'idejn l-Istati Membri li jieħdu sehem fil-UNECE-WP.7 li jesprimu l-pożizzjoni tal-Unjoni, filwaqt li jaġixxu flimkien fl-interess tal-Unjoni,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fil-laqgħat annwali tal-UNECE-WP.7, meta dan tal-aħħar jintalab jistabbilixxi standards ta' kwalità ġodda tal-UNECE għal frott u ħaxix jew jemenda standards eżistenti ta' kwalità tal-UNECE għal frott u ħaxix, tinsab fl-Anness I.
   Artikolu 2
   L-ispeċifikazzjoni minn sena għal oħra tal-pożizzjoni tal-Unjoni li għandha tittieħed fil-laqgħat annwali tal-UNECE-WP.7 għandha tiġi stabbilita f'konformità mal-Anness II.
   Artikolu 3
   Din id-Deċiżjoni u l-Annessi tagħha għandhom jiġu vvalutati u, fejn adatt, rieżaminati mill-Kunsill fuq proposta mill-Kummissjoni, l-aktar tard għal-laqgħa annwali tal-UNECE-WP.7 fl-2020.
   Artikolu 4
   Il-pożizzjoni msemmija fl-Artikolu 1 għandha tiġi espressa mill-Istati Membri li jieħdu sehem fil-UNECE-WP.7, filwaqt li jaġixxu b'mod konġunt fl-interess tal-Unjoni.
   Artikolu 5
   L-Istati Membri li jipparteċipaw fil-UNECE-WP.7, filwaqt li jaġixxu b'mod konġunt fl-interess tal-Unjoni u f'konsultazzjoni mal-Kummissjoni, jistgħu jaqblu li jsiru bidliet żgħar fil-proposti dwar standards ta' kwalità għal frott u ħaxix fil-UNECE-WP.7 li ma jbiddlux is-sustanza ta' dawk il-proposti.
   Artikolu 6
   Din id-Deċiżjoni hija indirizzata lill-Istati Membri.
   Għandha tidħol fis-seħħ fil-jum tal-adozzjoni tagħha.

      Magħmul fi Brussell, is-6 ta' Novembru 2017.

            Għall-Kunsill

            Il-President

         T. TAMM

      (1)  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).

      (2)  Ir-Regolament ta' Implimentazzjoni tal-Kummissjoni (UE) Nru 543/2011 tas-7 ta' Ġunju 2011 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 għas-setturi tal-frott u l-ħaxix u tal-frott u l-ħaxix ipproċessat, (ĠU L 157, 15.6.2011, p. 1).

      ANNESS I

         IL-POŻIZZJONI TAL-UNJONI FIL-LAQGĦAT ANNWALI TAL-UNECE-WP.7

      L-Istati Membri li jipparteċipaw fil-UNECE-WP.7, filwaqt li jaġixxu b'mod konġunt fl-interess tal-Unjoni, għandhom japprovaw il-proposti li jkunu tħejjew mis-Sezzjoni Speċjalizzata dwar l-Istandardizzazzjoni tal-Frott u tal-Ħaxix Frisk u mis-Sezzjoni Speċjalizzata dwar l-Istandardizzazzjoni tal-Prodotti Mnixxfin u Mqaddin biex jiġu stabbiliti standards ta' kwalità ġodda tal-UNECE għal frott u ħaxix jew biex jiġu emendati l-istandards eżistenti ta' kwalità tal-UNECE għal frott u ħaxix dment li:

                  (a)

                  l-istandards il-ġodda ta' kwalità għal frott u ħaxix jew l-emendi fl-istandards eżistenti tal-kwalità għall-frott u għall-ħaxix ikunu fl-interess tal-Unjoni u jaqdu l-objettivi li trid tilħaq l-Unjoni fil-qafas tal-politika agrikola tagħha; u

                  (b)

                  l-istandards il-ġodda ta' kwalità għall-frott u għall-ħaxix jew l-emendi fl-istandards eżistenti ta' kwalità għal frott u ħaxix ma jmorrux kontra d-dritt tal-Unjoni u, b'mod partikolari, ma jmorrux kontra r-Regolament (UE) Nru 1308/2013, mingħajr preġudizzju għad-dritt tal-Kummissjoni li tadatta r-regoli tal-Unjoni b'att delegat, b'mod partikolari fir-rigward tal-istandards tal-kummerċjalizzazzjoni għal frott u ħaxix, imsemmija fl-Artikolu 75 ta' dak ir-Regolament.

      ANNESS II

         L-ISPEĊIFIKAZZJONI MINN SENA GĦAL OĦRA TAL-POŻIZZJONI TAL-UNJONI LI GĦANDHA TITTIEĦED FIL-LAQGĦAT ANNWALI TAL-UNECE-WP.7

                  1.

                  Qabel kull laqgħa annwali tal-UNECE-WP.7, il-Kummissjoni għandha tibgħat lill-Kunsill jew lill-korpi preparatorji tiegħu dokument preparatorju bil-miktub li jistabbilixxi d-dettalji tal-ispeċifikazzjoni proposta tal-pożizzjoni tal-Unjoni għad-diskussjoni u l-approvazzjoni tal-pożizzjoni li għandha tiġi espressa f'isem l-Unjoni. Dak id-dokument għandu jintbagħat fi żmien suffiċjentement qabel il-laqgħa tal-UNECE-WP.7 li jkun jirrigwarda.

                  2.

                  Meta tħejji d-dokument bil-miktub imsemmi fil-paragrafu 1 ta' dan l-Anness, il-Kummissjoni għandha tivvaluta jekk l-istandards ta' kwalità proposti jikkonformawx mal-kondizzjonijiet stabbiliti fl-Anness I, inkluż jekk iqajmux xi tħassib partikolari għall-Unjoni.

                  3.

                  Fejn, konsegwentement għall-valutazzjoni mill-Kummissjoni msemmija fil-paragrafu 2, id-diskussjonijiet fil-Kunsill jew fil-korpi preparatorji tiegħu jikkonkludu li proposta tas-Sezzjoni Speċjalizzata dwar l-Istandardizzazzjoni tal-Frott u tal-Ħaxix Frisk jew tas-Sezzjoni Speċjalizzata dwar l-Istandardizzazzjoni tal-Prodotti Mnixxfin u Mqaddin toħloq tħassib partikolari għall-Unjoni li ma jkunx ġie diskuss f'waħda mis-Sezzjonijiet Speċjalizzati dwar l-Istandardizzazzjoni, l-Istati Membri li jieħdu sehem fil-UNECE-WP.7, filwaqt li jaġixxu b'mod konġunt fl-interess tal-Unjoni, għandhom jitolbu li d-deċiżjoni dwar dik il-proposta tiġi posposta sa meta dak it-tħassib ikun ġie diskuss kif dovut fis-Sezzjoni Speċjalizzata dwar l-Istandardizzazzjoni.

                  4.

                  Fejn proposta mis-Sezzjoni Speċjalizzata dwar l-Istandardizzazzjoni tal-Frott u tal-Ħaxix Frisk jew mis-Sezzjoni Speċjalizzata dwar l-Istandardizzazzjoni tal-Prodotti Mnixxfin u Mqaddin x'aktarx li tkun ser tiġi affettwata minn xi informazzjoni xjentifika jew teknika ġdida li tkun feġġet wara d-diskussjoni fil-Kunsill jew fil-korpi preparatorji tiegħu iżda qabel jew waqt il-laqgħa tal-UNECE-WP.7, l-Istati Membri li jipparteċipaw fil-UNECE-WP.7, filwaqt li jaġixxu b'mod konġunt fl-interess tal-Unjoni, għandhom jitolbu li d-deċiżjoni dwar dik il-proposta fil-UNECE-WP.7 tiġi posposta sa meta dik il-proposta tkun ġiet diskussa fis-Sezzjonijiet Speċjalizzati dwar l-Istandardizzazzjoni abbażi ta' dik l-informazzjoni xjentifika jew teknika ġdida.

                  5.

                  Jekk għadd ta' Stati Membri ekwivalenti għal minoranza li timblokka stabbilita taħt it-tieni paragrafu tal-punt (a) tal-Artikolu 238(3) tat-Trattat dwar il-Funzjonament tal-Unjoni Ewropea jopponu proposta għal standard ġdid ta' kwalità tal-UNECE għal frott u ħaxix jew jopponu emenda għall-istandards eżistenti ta' kwalità tal-UNECE għal frott u ħaxix, l-Istati Membri li jipparteċipaw fil-UNECE-WP.7 għandhom jitolbu li d-deċiżjoni dwar dak l-istandard propost tiġi posposta u li d-diskussjonijiet ikomplu fis-Sezzjoni Speċjalizzata dwar l-Istandardizzazzjoni tal-Frott u tal-Ħaxix Frisk jew fis-Sezzjoni Speċjalizzata dwar l-Istandardizzazzjoni tal-Prodotti Mnixxfin u Mqaddin jew fi grupp ta' ħidma tal-UNECE stabbilit għal dak l-għan.

                  6.

                  Jistgħu jissejħu aktar laqgħat fil-Kunsill jew fil-korpi preparatorji tiegħu, jekk ikun meħtieġ u anke b'mod immedjat, sabiex jitqies kwalunkwe żvilupp ġdid li jista' jokkorri bejn id-diskussjoni fil-Kunsill jew fil-korpi preparatorji tiegħu u sa meta ssir, jew waqt, il-laqgħa tal-UNECE-WP.7, barra dawk l-iżviluppi msemmija fl-Artikolu 5 ta' din id-Deċiżjoni.

                  7.

                  Jekk, matul dawk il-laqgħat, inklużi laqgħat immedjati, u fir-rigward tal-paragrafi 3, 4 u 6 ta' dan l-Anness, ikun impossibbli li jintlaħaq qbil dwar l-ispeċifikazzjoni proposta tal-pożizzjoni tal-Unjoni, il-kwistjoni għandha titressaq quddiem il-Kunsill jew il-korpi preparatorji tiegħu.